text:
sam.
23
juil.
2011
ISOMO RYA MBERE
Igitabo cy’Abalevi (Lev 23, 1.4-11.15-16.27b.34b-37)
Muri iyo minsi, 1Uhoraho abwira Musa ati 4« lminsi mikuru y’Uhoraho nj iyi ikurikira. Kuri iyo minsi yateganyijwe kandi, ni ho muzajya muhamagaza amakoraniro matagatifu. 5Mu kabwibwi k’umunsi wa cumi n’ine w’ukwezi kwa mbere, ni Pasika y’Uhoraho. 6Ku munsi wa cumi n’itanu w’uko kwezi, hatangira iminsi mikuru y’imigati idasembuye, yagenewe Uhoraho. Muzamara iminsi irindwi murya imigati idasembuye. 7Ku munsi wa mbere muzahamagaza ikoraniro ritagatifu, kandi mwoye kugira umurimo unaniza mukora. 8Buri munsi muri iyo irindwi, muzatura Uhoraho igitambo cy’ibiribwa bikongejwe burundu. Ku munsi wa karindwi ni ho muzahamagaza ikoraniro ritagatifu, kandi mwoye kugira umurimo unaniza mukora.»
9Uhoraho abwira Musa ati 10« Dore ibyo uzamenyesha Abayisraheli : Nimumara kugera mu gihugu nabahaye maze mukeza imyaka, muzazanire umuherezabitambo umuba w’amahundo ya mbere y’umusaruro wanyu. 11Ku munsi ukurikira Sabato, umuherezabitambo azaturira uwo muba imbere y’Uhoraho kugira ngo muwushimirwe 15Kuva ku munsi ukurikira isabato, mbese kuva ku munsi muzaba mwatuye Uhoraho umuba w’amahundo ya mbere, muzatangire kubara ibyumweru birindwi byuzuye. 16Nimugeza ku isabato ya karindwi mubara, umunsi uzakurikiraho uzaba ari uwa mirongo itanu. 27bUmunsi wa cumi w’uko kwezi kwa karindwi, ni umunsi mukuru w’imbabazi. Muzahamagaza ikoraniro ritagatifu, mwirinde kurya kandi muture Uhoraho igitambo cy’ibiribwa bikongokeye Uhoraho burundu. 34bUmunsi wa cumi n’itanu w’uko kwezi kwa karindwi, ni umunsi mukuru w’amahema. Ni igihe cy’ibirori byo guhesha ikuzo Uhoraho, kigomba kumara iminsi irindwi. 35Ku munsi wa mbere ntimuzagire umurimo unaniza mukora, ahubwo muzahamagaze ikoraniro ritagatifu. 36lcyo cyumweru cyose, muzakimara mutura Uhoraho buri munsi igitambo cy’ibiribwa bikongejwe burundu. Ku munsi wa munani muzahamagaza ikoraniro ritagatifu, maze nanone muture Uhoraho igitambo cy’ibiribwa bikongokeye Uhoraho burundu. Kuri uwo munsi ni ho muzasoza ibirori, ntimuzagire rero umurimo unaniza mukora.
37« Iyo ni yo minsi mikuru y’Uhoraho. Kuri iyo minsi ni ho muzahamagaza ikoraniro ritagatifu, maze mugatura Uhoraho ibi bikurikira : igitambo cy’ibiribwa bikongokeye Uhoraho burundu, igitambo gitwikwa cyangwa ibitambo biseswa, mukurikije imihango ya buri munsi.»
ZABURI (Zab 81 (80), 3-4, 5-6ab, 10-11ab)
Inyik/ Nimuvugirize Uhoraho impundu, we mbaraga zacu !
Ngaho nimuririmbe, muvuze ishako,
mucurange inanga ijyanye n’iningiri;
nimuvuze impanda ku mboneko y’ukwezi,
no ku nzora yako, umunsi wacu w’ibirori.
Iryo ni itegeko muri Israheli,
ryishyiriweho n’Imana ya Yakobo,
itegeko yashinze inzu ya Yozefu,
Igihe yibasiye igihugu cya Misiri.
IBANGONDIRIMBO RIBANZIRIZA IVANJILI (Heb 1, 1-2)
Alleluya Alleluya.
Kera Imana yabwiye abasokuruza bacu ikoresheje abahanuzi,
natwe muri iyi minsi turimo itubwirisha Umwana wayo.
Alleluya.
IVANJILI
+ Matayo (Mt 13, 54-58)
Muri icyo gihe, 54Yezu ajya mu karere k’iwabo ahigishiriza abantu mu lsengero ryabo, bituma batangara bavuga bati « Ubu buhanga n’ubu bubasha bwinshi abikomora he? 55Uriya si umwana wa wa mubaji ? Nyina ntiyitwa Mariya ? Abavandirnwe be si Yakabo, Yozefu, Simoni na Yuda ? 56Bashiki be bose ntiduturanye. None se biriya byose abikomora he? » 57Nuko abatera imbogamizi. Yezu ni ko kubabwira ati « Koko nta handi umuhanuzi asuzugurirwa keretse mu gihugu cye no muri bene wabo. » 58Nuko aho ntiyahakorera ibitangaza byinshi, abitewe n’ukutemera kwabo.


c: text/html

text:
Urwenya:“Nyarutsa tudakererwa inama zana artichaut.”
“Nyarutsa tudakererwa inama zana artichaut.”
Abategetsi babiri bavuye mu gihugu cy'ibiyaga bigari baje mu mishyikirano (ubutumwa bwa leta yabo) yo kwaka imfashanyo i Burayi. Hari mu itumba rikaze abantu bose batitira. Ni uko umwe muri za ntumwa abwira mugenzi we ati "Urabizi , ntangiye kubura ijwi kubera imbeho". Mugenzi we wari umukuru w'intumwa ati" ibyo nabyo, ngwino turebe aho turya ikintu gishyushye noneho mu kanya uze kubasha gusobanura ubukene bwugarije igihugu cyacu". Binjira muri resitora nziza ihenze cyane baricara maze babazanira igipapuro cy'ibiribwa biboneka muri iyo resitora.
Barazenguruka:
a)Umuceri , oya iwacu urahaba kandi ntuba ushyushye cyane,
b)isupu y'inyama, oya ino haba indwara y'inka zisara
Kera kabaye barabukwa ahanditse
z) Artichaut bati “yaaaaaaaa, urabona ngo ibi babishyire kure kandi aribyo bishyushye!”
Ni uko bahamagara serviri bati “nyarutsa tudakererwa inama zana artichaut.” Arabazanira bwangu. Ngo bagakubita amaso artichaut basimbukira rimwe bati 'Urabona ngo badusuzugure bashake kutugaburira imigwegwe kandi iwacu n'inka zitayona". Sibwo babakaciye bitabye burigadi gusobanura ko bakomanze bagacika batishyuye. Cyakora basobanurira burugadiye w'i Burayi ko bashakaga ikintu gishyushye babona artichaut bagakeka ko ari ubwoko bw'indyo ishyushye cyane. Barabarekura ariko inama bajemo ntibayijyamo kuko Minsitiri w'imari wagombaga kubakira yabonye hashize amasaha ane bataje nawe yigira mu nama muri Loni.
Icyitonderwa: Artichaut ni igihingwa cy'i Burayi kiribwa ariko kitaba muri Afrika, cyenda kumera nk'umugwegwe wanze gukura. Igice cya artichaut kiribwa kikitwa "capitule", ibindi bice byayo ntibiribwe. http://facebook.com/byendagusetsa
Shyiraho Igitekerezo!
Subscribe to: Post Comments (Atom)

robotstxt: allowed

filter: keep


text:
Ni jye muzabibu namwe muri amashami Ev.NTIRUSHWA Paulin
(Yohana15:5-8) Ni jye muzabibu, namwe muri amashami.Uguma muri jye nanjye nkaguma muri we, uwo ni we wera imbuto nyinshi, kuko ari ntacyo mubasha gukora mutamfite.
Umuzabibu uvugwa hano ni Yesu Kristo naho amashami ni abamwemeye bakizera izina rye
Bigatuma bahabwa ubushobozi bwo kuba abana b’Imana Yoh1:12. Igiti cyose kirangwa no kugira amakakama kivoma mu butaka ibyo bakunze kwita (sève arboré mu ndimi z’amahanga) gikoresheje imizi yacyo, igihimba cy’igiti kiba inzira acamo ngo atunge amashami n’indabyo birasaba buri wese wumva ari ishami kuri uwo muzabibu kuwugumaho ugatungwa n’ayo makakama kugira ngo were imbuto nyinshi.
Zaburi92:13-16 haratubwira ngo “Umukiranutsi azashisha nk’umukindo,azashyirwa hejuru nk’umwerezi w’I Lebanoni. Ubwo batewe mu rugo rw’Uwiteka,Bazashishira mu Bikari by’Imana yacu. Bazagumya kwera no mu busaza, Bazagira amakakama menshi n’itoto
Kenshi muzabona ku giti ishami ryumye rikunze no kuvunika rikagwa hasi ariko riba ryabanjirijwe no kuba umuhondo ni ko n’uri mu muzabibu adahamye (adahagaze) bimera ,aratangira akagenda yeza ibintu bimwe na bimwe yarabujijwe nuwo yemeye kubera imbata ari we Kristo Yesu kugeza ashinguye ikirenge mu gakiza k’Imana aribyo twagereranya no kuvunika kw’ishami ryumye aho birangira rijugunywe mu muriro rigashya Imana itugirire neza.
Tube amashami aguma mu muzabibu tube Abakristo baguma muri Yesu Kristo
ntaho umwana uri mu muryango abuzwa kwinjira naho haba mu cyumba cy’ababyeyi kandi icyo yifuje ku babyeyi be aragihabwa. Ni ho ijambo ryatubwiye muri Yoh15:7 ngo nituguma muri Yesu Kristo maze n’amagambo ye akaba muri twe icyo twasaba cyose tuzahita tugihabwa. Ntacyo uzaburana Imana n’uyikiranukira kandi ukayizera bijyana no gukora imirimo myiza.
Icyo wakora cyose ni umwete wacu wose n’agahinda gasaze ni amarira adashira byose ntibyashobora kugukiza inyota y’iy’isi ariko umva uko ijambo rikubwiye,kuko ari nta cyo mubasha gukora mutamfite Yoh15:5.
Nimushake Uwiteka bigishoboka ko abonwa, nimumwambaze akiri bugufi.Yesaya55:6
Iby’ubahisha Data wa twese mwiza nuko abizeye Umwami Yesu bera imbuto nyinshi ntibabe ibigande ku murimo w’Umwami. Imana idufashe bene Data Yohana15:8
Birashoboka ko wari ufite icyifuzo wumva waburiye igisubizo; Ijambo ritweretse uko twasubizwa;
1.Kuguma mu muzabibu ukaba ishami ridatungwa n’ibiri hanze y’umuzabibu ahubwo ukaba utungwa n’amakakama y’igiti uteweho,ari we Mwami wacu Yesu.
2.Gushaka Uwiteka bigishoboka ko abonwa ukamwambaza akiri bugufi.
3.Kugumana na Yesu ukamwereka icyo wifuza kuko ari ntacyo wageraho utamufite
Imana ibahe umugisha n’amahoro dukomora mu gakiza k’Imana no mu ijambo ryayo.


text:
ven.
23
nov.
2012
ISOMO RYA MBERE
Igitabo cy’Ibyahishuriwe Yohani Intumwa
(Hish 18, 1-2.21-23 ; 19, 1-3.9a)
Jyewe Yohani, 18,1mbona undi mumalayika umanutse mu ijuru afite ububasha bukomeye, maze isi imurikirwa n’ububengerane bw’ikuzo rye. 2Nuko atera hejuru mu ijwi riranguruye ati “Iraridutse ! iraridutse Babiloni, umurwa w’icyamamare : yahindutse intaho ya za Sekibi, indiri ya za roho mbi zose, n’iy’ibisiga byose byahumanye kandi by’ibivume.” 21Nuko wa mumalayika w’igihangange afata ibuye rimeze nk’urusyo ruremereye, maze arihananturira mu nyanja avuga ati “Babiloni, umurwa w’icyamamare, na yo izahananturwa ityo kandi ntibazongera kuyibona ukundi. 22Ntibazongera ukundi kumva iwawe amajwi y’abacuranzi n’inanga n’abaririmbyi, abavuza imyirongi n’uturumbeti ; nta muhanga mu bukorikori ubwo ari bwo bwose uzarangwa iwawe, n’ijwi ry’urusyo ntirizumvikana iwawe ukundi. 23Urumuri rw’itara ntiruzabonesha iwawe ukundi, ntibazongera kumva iwawe ijwi ry’umukwe n’umugeni, kuko abacuruzi bawe bari ibikomerezwa by’isi, ubupfumu bwawe bukaba bwarayobeje amahanga yose.”
19,1Hanyuma numva mu ijuru ibimeze nk’amajwi ahanitse y’inteko nyamwinshi z’abantu bavugaga bati “Alleluya ! Ubucunguzi, ikuzo n’ububasha ni iby’Imana yacu, 2kuko ubucamanza bwayo bukurikiza ukuri n’ubutabera, ikaba yaciriye urubanza rya habara ry’icyamamare ryahumanyaga isi riyiroha mu buhabara bwaryo, kandi igahorera amaraso y’abagaragu bayo.” 3Bungamo bati “Alleluya ! None umwotsi waryo uriho uracumbeka, uko ibihe bizahora bisimburana iteka.” 9aNuko umumalayika arambwira ati “Andika : Hahirwa abatumiwe mu bukwe bwa Ntama.”
ZABURI (Zab 100 (99), 1-2, 3, 4, 5)
Inyik/ Hahirwa abatumiwe mu bukwe bwa Ntama !
Nimusingize Uhoraho bantu b’isi yose,
nimumugaragire mwishimye,
nimumusanganize impundu z’ibyishimo !
Nimwemere ko Uhoraho ari we Mana,
ni we waturemye none turi abe,
turi umuryango we n’ubushyo yiragiriye.
Nimutahe amarembo ye mumushimira,
mwinjirane ibisingizo mu ngombe ze,
mumusingize, murate izina rye.
Kuko Uhoraho ari umugwaneza,
urukundo rwe ruhoraho iteka,
ubudahemuka bwe bugahorabo
uko ibihe bigenda bisimburana.
IBANGONDIRIMBO RIBANZIRIZA IVANJILI (Lk 21, 28)
Alleluya Alleluya.
Nimwubure umutwe mukomere,
kuko uburokorwe bwanyu bwegereje.
Alleluya.
IVANJILI
+ Luka (Lk 21, 20-28)
Muri icyo gihe, Yezu yabwiraga abigishwa be iby’ihindukira rye ; arababwira ati 20“Nimubona Yeruzalemu ikikijwe n’ingabo, muzamenye ko isenywa ryayo ryegereje. 21Icyo gihe abazaba bari muri Yudeya bazahungire mu misozi, abazaba bari mu mugi imbere bazawuvemo, n’abazaba bari ku gasozi ntibazawugarukemo. 22Kuko izaba ari iminsi y’igihano, maze ibyanditswe byose bizuzuzwe. 23Hagowe abazaba batwite n’abazaba bonsa muri iyo minsi, kuko hazaba amakuba akomeye mu gihugu, n’uburakari bukaze kuri uyu muryango. 24Bazicishwa ubugi bw’inkota, babajyane bunyago mu mahanga yose, kandi Yeruzalemu izaribatwa n’abanyamahanga, kugeza ubwo igihe cyagenewe abanyamahanga kizaba kirangiye. 25Hazaba n’ibimenyetso mu zuba, mu kwezi no mu nyenyeri, naho ku isi amahanga azakuka umutima kubera urusaku rw’inyanja n’imivumba yayo. 26Abantu bazicwa n’ubwoba, bagaharike imitima bitewe n’amakuba azaba yadutse mu nsi, kuko ibikomeye byo mu ijuru bizahungabana. 27Ni bwo rero bazabona Umwana w’umuntu aje mu bicu afite ububasha n’ikuzo ryinshi. 28Ibyo byose nibitangira kuba muzubure umutwe mukomere, kuko uburokore bwanyu buzaba bwegereje.”


text:
Duhe ibitekerezo
Urashaka gutanga ibitekerezo?twandikire kuri iranzinone@yahoo.fr/iranzinejo@gmail.com
Murakoze
Murakoze
lundi 18 avril 2011
Impamvu 10 zitera gutandukana kw’abashakanye
Ku isi hose hari ikibazo cy’ingo zisenyuka zitamaze kabiri aho usanga abantu babana bakundanye nyuma y’igihe gito bagahita batandukana.
Mu bushakashatsi bwakozwe na Cosmo cyandikirwa mu Bwongereza, bwagaragaje ko ku bagore 1400 bose babajijwe berekanye impamvu z’ingenzi zituma ingo zisenyuka.
Izo mpamvu ni izi uhereye ku ya 10:
10.Guhuza ibitsina kw’abashakanye: Ingo15.7% zisenywa n’ibiba bitagenda neza mu guhuza ibitsina kw’abashakanye.
9.Ibibazo biterwa n’imiryango n’inshuti: Ingo18.9% zisenywa n’ibibazo bituruka ku miryango y’abashakanye n’inshuti zabo.
8.Kutabana kw’abashakanye: Ingo 20.2% zisenywa n’uko abashakanye umwe aba atabana n’undi bitewe ahanini n’akazi.
7.Kuba umugabo adafite umwuga ufatika: Ingo 20.6% zisenywa n’uko abagore baba batihanganiye kuba abagabo babo nta mwuga ufatika bakora.
6.Kutitanaho: Ingo 21.1% zisenywa n’uko hari igihe umwe mu bashakanye aba atakitaye ku wundi.
5.Gushaka kubaho mu bwigenge: Ingo21.1% zisenywa n’uko abashakanye umwe aba ashaka kwigenga.
4.Kuba badakwiranye: Ingo 29.1% zisenywa n’uko umwe mu bashakanye iyo amaze kumenya undi neza asanga atari we yaremewe, akabona batari bakwiranye agahitamo kumusezeraho.
3.Kutizerana: Ingo 29.7% zisenywa n’uko abashakanye baba batizerana cyangwa batabwizanya ukuri.
2.Gucana inyuma: Ingo36.6% zisenywa no gucana inyuma kw’abashakanye.
1.Kuba batagishaka gukundana: Ikiza ku isonga mu gusenya ingo nyinshi zisaga 39.7% ni uko abashakanye baba batagishaka gukundana bagahitamo gutandukana.
Izi ni impamvu z’ingenzi ariko buriya bushakashatsi bwagaragaje n’izindi mpamvu nyinshi zishobora gusenya ingo; nko kuba abashakanye badakunda ibintu bimwe, n’izindi.
Inscription à : Publier les commentaires (Atom)


text:
Bidatinze, Minisitiri w’Intebe, Anastase Murekezi yatangiye kuvuga uko uturere twahiganye mu kwesa imihigo, ku isonga haseruka Gasabo n’amanota 81.6%.
Aka karere katunguye benshi kuva ku mwanya wa 28 mu mwaka wa 2013/2014, n’uwa 8 mu mwaka wa 2014/2015 kakagera ku mwanya wa Mbere mu mwaka wa 2015/2016.
Umuyobozi w’Akarere ka Gasabo, Stephen Rwamurangwa, avuga ko ibanga ryatumye bagera kuri iyi ntambwe bagahigika uturere twose, ari imikoranire y’inzego no guha ijambo abaturage mu bibakorerwa.
Yagize ati “Gufatanya kw’inzego nibyo bituma abantu bashobora kugera ku mihigo biyemeje, ikibazo gikomeye tugomba guhora twitaho ni uko inzego zigomba gukorana cyane cyane iz’Akarere kugera hasi ku mudugudu ndetse n’izindi nzego.”
Meya Rwamurangwa yongeraho ko iki gihembo ari ikimenyetso cy’uko abaturage batangiye kwiyumva mu Karere kabo kandi bazakomeza kubiharanira.
Ati “Ikindi ni ugukomeza kwimika uruhare rw’abaturage mu bibakorerwa, mu mihigo kuko icyagiye kitugora cyane ni uko abaturage bumva ubuyobozi. Iki ni ikimenyetso cy’uko abaturage batangiye kumva neza, kwiyumva mu karere no mu buyobozi bwabo.”
Gasabo ntiyiteguye kurekura ikamba
Akarere ka Ngoma ni kamwe mu turere twasubiye inyuma cyane kagera ku mwanya wa 19 kavuye kuwa kabiri. Meya Rwamurangwa avuga ko nubwo ari amarushanwa yo kwesa imihigo batiteguye kurekura igikombe.
Yagize ati “Tugiye gukora ibishoboka byose muri kwa gufatanya, gushaka ibisubizo bitandukanye byunganira ingengo y’imari tuba dufite kugira ngo uyu mwanya tutazawusubiraho inyuma cyangwa se tuwukomereho.”
Imikoranire myiza y’inzego ni kimwe mu byagarutsweho na Minisitiri w’Intebe, Murekezi nk’imwe mu ntwaro ikomeye yo kugeza ku baturage iterambere binyuze mu mihigo.
Yagize ati “Iyo urebye ahantu nyobozi yumvikana na njyanama, ikayobora neza abakozi, abafatanyabikorwa bakaza nyobozi ikabinjiza muri za gahunda y’imihigo, usanga ishyirwa mu bikorwa neza amanota akaba menshi.”
Mu mpanuro Perezida Kagame yatanze kuri uriya munsi, yagarutse ku mikoranire y’abayobozi no kumenya ko gutwara igikombe bisobanuye guhindura ubuzima bw’abaturage.
Uturere dutanu twa mbere ni Gasabo, Gicumbi, Huye, Rusizi, Nyamagabe. Uturere twa Kayonza, Gakenke, Nyagatare, Rutsiro, Musanze twaje mu myanya itanu ya nyuma.
Intara y’Amajyepfo ifite uturere dutanu mu icumi twa mbere, naho Uburengerazuba bukagira uturere tune mu icumi twa nyuma.


text:
dim.
07
août
2011
ISOMO RYA MBERE
Igitabo cya Yozuwe (Yoz 3, 7-10a.11.13-17)
Yozuwe n’imbaga yose y’Abayisraheli bagera kuri Yorudani. 7Uhoraro abwira Yozuwe ati « Uyu munsi ndatangira kukubahiriza mu maso ya Israheli, kugira ngo bamenye ko nzaba ndi kumwe nawe nk’uko nabanye na Musa. 8Naho wowe uhe iri tegeko abaherezabitambo baheka Ubushyinguro uti ‘Nimugera ku nkombe y’amazi ya Yorudani, muhagarare muri Yorudani.’ » 9Yozuwe abwira Abayisraheli ati «Nimwigire hino maze mwumve ijambo ry’Uhoraho, Imana yanyu. » 10aNuko Yozuwe aravuga ati «lbi ni byo muzamenyeraho ko Imana Nyir’ubuzima iri muri mwe : 11Dore Ubushyinguro bw’Isezerano ry’Umugenga w’isi yose bugiye kubabanziriza muri Yorudani. 13Ubwo abaherezabitambo bahetse Ubushyinguro bw’Isezerano ry’Uhoraho, Umugenga w’isi yose, nibaba bagishinga ibirenge mu mazi ya Yorudani, ako kanya amazi ya Yorudani amanuka ava mu masoko aracikamo kabiri, maze yibumbire mu kizenga kimwe.»
14Nuko imbaga isohoka mu mahema yayo kugira ngo yambuke Yorudani, naho abaherezabitambo bahetse Ubushyinguro bw’Isezerano bayigenda imbere. 15Abahetse Ubushyinguro bw’Isezerano bagikandagira mu mazi yo ku nkengero, - koko kandi amazi ya Yorudani asendera ku nkombe zombi igihe cyose cy’isarura -, 16ako kanya amazi yamanukaga ava mu masoko arahagarara, maze yibumbira hamwe icyarimwe kure cyane ahitwa Adama, umugi uri hafi ya Saritani, naho amazi yamanukaga ajya mu Nyanja ya Araba, ari yo Nyanja y’Umunyu arakama rwose, maze imbaga yambukira ahateganye na Yeriko. 17Nuko abaherezabitambo bahekaga Ubushyinguro bw’Isezerano ry’Uhoraho, bahagarara ku butaka bwumutse muri Yorudani rwagati, mu gihe Israheli yose yambukiraga ahumutse ; abaherezabitambo ntibanyeganyega kugeza ubwo imbaga yose yari imaze kwambuka Yorudani.
ZABURI (Zab 114 (113A), 1-2, 3-4, 5-6)
Inyik/ Alleluya !
Igihe Abayisraheli basohotse mu Misiri,
inzu ya Yakobo ikava mu gihugu cy’abanyamahanga,
Yuda yahindutse igicumbi cy’Uhoraho,
Israheli ihinduka ingarigari ye.
Inyanja yarababonye irahunga,
Yorudani nayo irakimirana isubira inyuma;
Imisozi miremire isimbagurika nk’amapfizi y’intama,
n’utununga dusimbagurika nk’abana b’intama.
Mbe Nyanja, utewe n’iki guhunga ?
Nawe Yorudani, utewe n’iki gukimirana usubira inyuma ?
Mbe misozi miremire, mutewe n’iki gusimbagurika
nk’amapfizi y’intama ?
Namwe tununga, mutewe n’iki gusimbagurika
nk’abana b’intama ?
IBANGONDIRIMBO RIBANZIRIZA IVANJILI (Zab 119 (118), 135)
Alleluya Alleluya.
Uhoraho, umurikishe uruhanga rwawe ku bagaragu bawe,
kandi utwigishe amategeko yawe.
Alleluya.
IVANJILI
+ Matayo (Mt 18, 21-35 ;19,1)
Muri icyo gihe, 18,21Petero yegera Yezu aramubaza ati «Nyagasani, uwo tuva inda imwe nancumuraho nzamubabarire kangahe? Nzageza ku ncuro ndwi ?»
22Yezu aramusubiza ati « Sinkubwiye kugeza kuri karindwi, ahubwo kuri mirongo irindwi karindwi. 23Nuko rero Ingoma y’ijuru imeze nk’umwami washatse ko abagaragu be bamumurikira ibintu bye. 24Atangiye kumurikisha bamuzanira umwe wari umurimo amatalenta ibihumbi cumi. 25Uwo muntu abuze icyo yishyura, shebuja ategeka ko bamugura, we n’umugore n’abana be n’ibye byose, bityo akaba yishyuye umwenda we. 26Nuko arapfukama, arunama avuga ati ‘Nyorohera, nzakwishyura byose’, 27Shebuja agize impuhwe, aramurekura kandi amurekera uwo mwenda we. 28Uwo mugaragu akiva aho, ahura n’umwe muri bagenzi be wari umurimo umwenda w’amadenari ijana, amufata mu muhogo aramuniga ati ‘Ishyura ibyo undimo byose’. 29Nuko mugenzi we amupfukama imbere, aramwinginga ati ‘Nyorohera, nzakwishyura.’ 30Ariko undi ntiyabyemera, ahubwo aragenda amuroha mu nzu y’imbohe kugeza igihe yishyuriye umwenda we. 31Bagenzi be babibonye birabarakaza cyane ; ni ko kujya kubwira shebuja ibyabaye byose. 32Nuko shebuja aramutumiza, aramubwira ati ‘Wa mugaragu mubi we, nakurekeye umwenda wawe wose kuko unyinginze; 33wowe se ntiwagombaga kugirira mugenzi wawe impuhwe nk’uko nazikugiriye ?’ 34Shebuja ararakara, amugabiza abamubabaza kugeza igihe yishyuriye umwenda we wose. 35Nguko uko Data wo mu ijuru azabagirira, nimutababarira bagenzi banyu mubikuye ku mutima. »
19,1Yezu amaze gutanga izo nyigisho ava muri Galileya, ajya mu ntara ya Yudeya iri hakurya ya Yorudani.


text:
Mu buzima bw’umukiristo kuvuka ubwa kabiri cyangwa kuvuka ku bw’amazi n’umwuka wera ni ingenzi mu mibereho ye , kugira ngo habeho gupfa kuri kamere y’icyaha idutandukanya n’Imana.
Kugirango tugaragaze ko duhindutse rwose ,ni byiza ko nk’umukiristo ugomba kuvuka ubwa kabiri. Nk’uko mu mimerere ya muntu iyo umwana avutse habaho ibimenyetso nko kurira , umutima utera neza n’ibindi bigaragazako afite ubuzima , niko no k’umukiristo wavutse ubwa kabiri agomba kwerekana imbuto z’uko yavutse bundi bushya koko.
Bishop Rugamba Albert uyobora Itorero Bethesda Holy Church mu Rwanda yatangarije ikinyamakuru Ibyishimo.com ko ku mukiristo kuvuka ubwa kabiri ari ingenzi cyane kugirango yagure imibereho ye n’Imana.
Yifashishije amagambo ari mu butumwa bwiza uko bwanditswe na Yohani 3:1-6 hatugaragariza neza ko umuntu utabasha kubyarwa n’amazi n’umwuka Wera atabasha kwinjira mu bwami bw’Imana.
Bishop Rugamba agaragaza ko kuvuka ubwa kabiri ari ukubyabwa n’amazi , n’umwuka wera , biva aho umukiristo yumva akanumvira ijambo ry’Imana, akizera , agahamba kamere , akihana , akicuza , akabatizwa nk’ikimenyetso cy’uko wapfanye na Yesu ukazukana nawe , noneho umwuka wera akaza agakora imirimo muri wowe.
Abantu bakunze kuzirikana cyane ku itariki bavukiyeho ubwa kabiri , igihe bahuraga na Yesu ariko ntiberekane ibimenyetso. Ku mukristo rero wavutse ubwa kabiri , agomba kugaragaza imbuto nziza zikwiriye abihannye bakiriye Yesu nk’umwami n’umukiza w’ubugingo bwabo.
Bishop Rugamba akomeza avuga ko umukiristo wavutse ubwa kabiri , wapfuye ku byaha no mungeso mbi za kamere akwiye kwera imbuto zitandukanye n’imirimo ya kamere nkuko Yesu yabivuze ko abe abamenyera ku mbuto bera , nk’umukiristo wavutse ubwa kabiri akwiye kugira urukundo, impuhwe , kubabarira , kutagira inzika n’izindi ngeso zihabanye n’ibikorwa by’abapagani.
Akomeza avuga ko kumenya ko wavutse ubwa kabiri , ari ukwirinda icyaha no kugira umutima utagucira urubanza. Avuga kandi ko turi abantu ducumura buri munsi , ariko ko ari byiza kwihutira kugaruka imbere y’Imana ugakiza ubugingo bwawe kuko ari bwo buzabona Imana.
Bishop Rugamba asoza asaba abantu kumva no gukurikiza ijambo ry’Imana bakaryizera , rikabahesha kuvuka ubwa kabiri bakava mu byaha .
Avuga ko bafasha abantu babasengera , nk’uko Imana ariyo itanga agakiza ku buntu nabo bakabasha ku kacyira. Ati :” Buri muntu akwiye gufasha abagize intege akababyutsa , akabagarura ku murimo w’Imana “.
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugira ngo umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Sophie Nyirabakwiye
4,650 total views, 1 views today


text:
“Kurata, gusingiza no kwibuka intwari z’igihugu ni inshingano ya buri munyarwanda”
Ku mugoroba w’igitaramo cy’amagaju cyo kwibuka intwari, kuri uyu wa kane tariki ya 31 Mutarama, kuri Stade nto i Remera, Minisitiri w’intebe Dr Pierre Damien Habumuremyi yatangaje ko kurata, kwizihiza no kwibuka intwari z’igihugu ari umwanya wo gutoza abakiri bato kugera ikirenge mu cy’intwari z’u Rwanda.
Minisitiri w’intebe Dr Pierre Damien Habumuremyi witabiriye igitaramo cy’intwari yatangaje ko uwo ari umwanya wo guha agaciro umurage abakurambere basize kandi na byo ari urwego rw’ubutwari. (...)
Ku mugoroba w’igitaramo cy’amagaju cyo kwibuka intwari, kuri uyu wa kane tariki ya 31 Mutarama, kuri Stade nto i Remera, Minisitiri w’intebe Dr Pierre Damien Habumuremyi yatangaje ko kurata, kwizihiza no kwibuka intwari z’igihugu ari umwanya wo gutoza abakiri bato kugera ikirenge mu cy’intwari z’u Rwanda.
Minisitiri w’intebe Dr Pierre Damien Habumuremyi witabiriye igitaramo cy’intwari yatangaje ko uwo ari umwanya wo guha agaciro umurage abakurambere basize kandi na byo ari urwego rw’ubutwari. Yagize ati “Iki gitaramo kiri muri bimwe mu bikorwa byatekerejwe ngo gifashe Abanyarwanda kwizihiza neza umunsi w’intwari. Kwizihiza, kurata no kwibuka ibikorwa by’intwari ni byo bitumye twicara hano. Iyo wibutse ukanashima ibikorwa n’ibitekerezo ndashyikirwa byaranze intwari zacu twibuka uyu munsi, si umuhango gusa kuko ari ugutoza abakiri bato ndetse n’abakuze kugera ikirenge mu cy’intwari.” Asaba Abanyarwanda bose kudahemukira ibikorwa by’intwari z’u Rwanda buri wese agaharanira gukora neza kandi bagakunda igihugu cyabo.
Minisitiri w’Umuco na Siporo Mitali Protais yatangaje ko iki gitaramo ari ku nshuro ya kabiri kibaye ariko kubera umusaruro kimaze gutanga kizajya kiba buri mwaka. Agaruka ku nsanganyamatsiko yahawe uyu mwaka “Ubutwari ni ishingiro ry’agaciro n’iterambere”, ko iganisha ku cyerekezo igihugu cyihaye cyo kwihesha agaciro no kwigira. Yatangaje kandi ko ku munsi w’igitaramo nk’uyu ari uwo kwibuka n’izindi ntwari zakoze ibikorwa by’indashyikirwa ku gihugu kandi ko n’ibikorwa bya buri munsi biranga ubutwari.
Kanyemera Augustin umwe mu bana barokotse ubwicanyi bwakorewe abanyeshuri b’i Nyange, na bo bari bitabiriye igitaramo, asaba urubyiruko kuzirikana ku butwari kuko ari ryo shingiro ryo kubaka igihugu. Ati “Nta muntu ushobora kubaka igihugu cyangwa kugiteza imbere adashingiye ku bwitange cyangwa ku butwari, kuko ari bwo shingiro ry’ejo hazaza.” Asaba abakuze na bo gukoresha ubunararibonye bafite bafasha abakiri bato gusigasira umuco w’ubutwari kandi bakabera abana urugero rwiza kugira ngo babasigire umurage mwiza.
Iki gitaramo cyitabiriwe n’abayobozi b’Inteko Ishinga Amategeko imitwe yombi, abaminisitiri (MINEDUC, MINISANTE, MIFOTRA, MIDMAR, MINEAC, MYICT, Minisitiri muri Perezidansi ya Repubulika); umuyobozi w’Umujyi wa Kigali, abasenateri n’abadepite; abahagarariye amadini n’amatorero n’abandi.
Itorero ry’igihugu “Urukerereza” ryerekanye umukino ushushanya ubutwari bw’Abanyarwanda wiswe “Umurage ndangamirwa”.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
1. Iyo umusabye ko musohokana ngo ubwo nta kindi kikugenza, utanabimusaba nabwo ngo ubwo ufite abandi bagusohokana.
2. Iyo umufuhiye aravuga ngo ntumwizera,
utamufuhira ngo ubwo ni uko utamukunda.
3. Iyo ushatse kumusoma cg kumukoraho,
aravuga ngo ntumwubaha. Waramuka ubyihoreye ngo nta kuntu waba umwishimira ngo we
kutabishaka.
4. Iyo mufitanye gahunda ugakererwa umunota umwe, ngo nta gahunda ugira. We yakererwa
isaha wavuga ngo ntuzi kwihangana.
5. Iyo usuye undi musore cg we akagusura
ikibazo kiravuka, ariko we bamusura ngo ni inshuti zisanzwe nta kibazo.
NONESE UBUNDI MUMBWIRE, ABAKOBWA MUSHIMISHWA N'IKI?
1. Iyo umusabye ko musohokana ngo ubwo nta kindi kikugenza, utanabimusaba nabwo ngo ubwo ufite abandi bagusohokana.


text:
Rwanda: Ubuhamya bw'inkotanyi-Nubwo Perezida Habyarimana atari gupfa , Kagame yari yateguye kwica abatutsi!
BAKIZIMBWA PAUL KIZITO. Uwahoze ari Umusirikare mukuru akaba na Maneko wizewe cyane muri RDF kuva muri1993 kugera 2009 yiyemeje kubwira abanyarwanda iby'i Kambere mu Bwiru: Wari uzi impamvu Kagame ariho yirukana ababoyi n'indaya muri Kigali? Wari uzi ko Kagame ariwe wateraga amagrenades akanica abategetsi b'Abahutu mbere ya 1994? Wari uzi ko n'iyo Kinani adapfa ku ya 6/4/1994 Kagame yari yateguye andi mahano nk'ayakurikiye iyicwa rye? Wari uzi ko utwo abacuruzi bo mu Rwanda bungutse twose tujya muri FPR ku ngufu? Wari uzi uko Jack Nziza ategura abashinjabinyoma ? Tega amatwi Bakizimbwa Paul Kizito akubwire akari i Murori!
Banyarwanda, Banyarwandakazi bavandimwe, Mbasuhuzanyije intimba n'agahinda kenshi kubera akababaro n'ishavu mfite nterwa n'imikino ya cyana cyangwa imwe twita iya kiboyi, Kagame n'agatsiko ke bakomeje gukinira ku banyarwanda n'abaturanyi bacu. Mbere yo kugirango mbamenyeshe uwo ndiwe, ndagirango mbanze mbasobanurire mu ncamake impamvu itumye mfata ikaramu n'urupapuro nkandika kandi nkaba niyemeje gukomeza kugeza ku banyarwanda iby’iyi ngoyi y'abantu mbarwa batagira umutima namba.
Maze kubona akaga abantu bariho, noneho agahomamunwa kakaba ifungwa ry'abanyapolitiki ku mpamvu z'ubwende gusa, maze byagera ku gatereranzamba ugakubitwa n'inkuba umaze kubona ishyano ryagwiriye inzirakarengane Lt Mutabazi Joel n'abo baregerwa hamwe, na Kizito Mihigo nawe n'abo bari kumwe. Ibyo byose biza byiyongera ku gikorwa cy'ububwa kigayitse cyane, aho Kagame na za nkundarubyino ze, bapanze guhitana Col Patrick Karegeya mu gihugu cy'Afurika y'Epfo aho yari yarabahungiye.
Ibi byose maze kuvuga hejuru, iyo byiyongereye ku kaga, amakuba n'ishyano byagwiriye igihugu cy'u Rwanda kandi byose nyirabayazana ari umwe, umugabo udashyitse ariko mu kumena amaraso akarusha ibigango Goliath wo muri Bibiliya, bituma nibaza ikibazo nti :
"Eseko abasivile bahagurutse bagahangana n'ingoma y'igitugu kirenze ya Kagame n'Abanyabufumbira be, nkanjye w'umusirikare wabanye n'abo bose nkaba nanazi ibibi bakoze banagikora, kuki ntahaguruka ngahorera izinzirakarengane hanyuma nkanagira uruhare mu kubohoza abari kuborera mu munyururu kandi barengana?" Kugirango uru rugamba rukomeye tubashe kururangiza bidatinze kandi bitworoheye, reka tubanze twibwirane kugirango dukomezanye tuziranye.
Nataye amashuri nsanga FPR inkotanyi mu mashyamba
Ndi Umusirikare wa RDF kuva muri 1993 ubwo yari APR. Ninjiye ntorotse ishuri hamwe n'abandi basore bane, ubwo twigaga mu ishuri ry'Abaseriziyani ribarizwa Kimihurura Umujyi wa Kigali, abenshi bakaba barizi nka I.F.A.K cyangwa Don Bosco.
Imodoka yaradutwaye ituruhukiriza ahitwa Kaborogota mu Mutara, nuko nyuma yo kuruhuka dutangira ibyo Inkotanyi zita amafunzo. Tumaze gupasinga nyuma y'ibyumweru bibiri twinjijwe muma batayo(nzagira igihe cyo kubibagezaho byose kuko ubu ndi mu ncamake), icyo gihe twari turi mu mishyikirano na Leta yariho, nuko mu mabatayo twarimo batangiye kubarura abantu babaye muri Kigali cyangwa bayizi neza. Nibwo nanjye nabaruwe muri abo hanyuma bajya kuduha inyigisho.
Izo nyigisho zabereye ku Mulindi wa Byumba dufashwe neza nk'aho tutari abasirikare b'inyeshyamba. Mubyo twatojwe tukanigishwa(ariko nzabigarukaho byose neza), ni uburyo tugomba kwitwara muri Kigali tukabamo ntawe udutambuwa(ndlr: ntawatumenya) ko turi Maneko kandi tukagerageza gutunganya mission yose duhawe.
Twagabanyijwemo ibice byinshi :
1.Hari abagombaga gutera amagrenades.
2.Hari abagombaga kwica Abayobozi batavugaga rumwe na Leta ya Habyarimana kugirango icyo gikorwa kimwitirirwe.
3.Hari itsinda ryatojwe neza mission yaryo ikaba kujya kuba ku nshuti za hafi z'abantu b'inshuti (intimate friends) b'umuryango wa Habyarimana. Ndahamya ko n'ubwo ntari mu bateguye igikorwa cyo kwica Habyarimana, Kagame yari afite umugambi wo kumwica aciye ku muryango we biturutse ku makuru yatanzwe n'inshuti zabo bitewe natwe intasi zaboherejweho.
Iki gikundi nicyo nagiyemo nk'umuntu wari uzi neza Kicukiro, Kanombe, Remera, Kimihurura na Kimironko. Noherejwe kuneka inshuti ya mubyara wa Habyarimana wari uzwi ku izina rya Rujigo akaba yari atuye hafi yo mu Kabagari i Kanombe mu nzu iteye karabasasu cyangwa irangi(niba nibuka neza) ry'umuhondo utijimye. Haramutse hari umuntu ukiriho umuzi neza yamfasha kubyemeza kuko na nyuma tumaze gufata igihugu, Col Gashumba yarongoye umukobwa wari uhatuye ariko mu rwego rw'imbohozanyo.
Umugabo noherejweho kuneka, yari atuye i Remera ya Kigali, mpaba ndi umuboyi wo mu rugo. Uburyo twinjiye muri Kigali, akazi twagombaga gukora kari ak’ububoyi mu ngo zikomeye, ubuzamu n'ubufundi. Iyo gahunda yo kwica Habyarimana ihushwa taliki ya 06/04/1994, n'ubundi akaduruvayo kenshi kari kuvamo Jenoside cyangwa mass killings kari kateganyijwe vuba kuko twari twamaze guhabwa briefing ko tugomba kuba standby igihe icyo aricyo cyose ikintu kidasanzwe gishobora kuba.
Ayo mabwiriza twayahabwaga n'abayobozi bacu bazaga kudusura bigize abo mu muryango. Gihamya cyane yabyo ni uko batangiye kudusigira imbunda ariko zishwanyaguje bakaduha na magazines nk'eshanu zicurikiranyije. Abaduhaga amabwiriza babaga muri CND ahari ingabo za Lt Col Charles Kayonga. Amazina yabo nibiba ngombwa nzagenda ntangaza ayo nibuka ndetse nibukiranye n'abandi.
Habyarimana amaze kwicwa, nitwe twagize uruhare mu kuyobora za platoon zabaga ziri kwadivasinga(ndlr:zicuma zigira imbere) mu Mujyi wa Kigali. Hari byinshi birebana n'igihe twari turi muri Kigali igihe cy'imishyikirano ndetse na nyuma y'aho tumaze gufata igihugu, ariko tuzagenda tubiganiraho buhoro buhoro; gusa icyo nshaka gusimbukiraho ni uburyo agatsiko ka Kagame kari gucanga amakarita kugirango karebe ko bwacya kabiri, gahohotera inzirakarengane nka Late Karegeya P.Lt Mutabazi Joel n'abo bari kumwe, Kizito Mihigo n'abo barikumwe...
Nifatiyeho urugero, buri wese yabona ko abo bose barenganyijwe kuko usibye Kizito Mihigo, abandi bose nabanye nabo ndabazi bihagije. Mpereye nko kuri Late Col Karegeya, kuki Jenerali Majoro Fred Rwigema, amaze kwicwa na Dodo ku mabwiriza ya Museveni, Majoro Kagame wamusimbuye ko atakurikiranywe na Perezida Jenerali Majoro Habyarimana Yuvenali ngo amutsinde i Mbarara cyangwa Kampala aho yirirwaga yihishe yahunze urugamba? Ni uko se Habyarimana byari kumunanira? Ntabwo byari kumunanira kuko yashoboye kuzana Col Biseruka amugeza imbere ye kandi Col Biseruka yari umusirikare wo mu rwego rwo hejuru wabyigiye ureke Major Kagame wari ufite amashuli ane gusa ya Secondary school!
None se kuki Kagame yakohereza Lt Col Gakwerere hamwe n'uriya Muswayile Apollo, Karegeya yizeraga cyane, ngo bajye kuniga Karegeya kuko atishimiye ibyo Leta mbi yica, yiba, yanganisha abantu, iduteranya n'Ibihugu duturanye, igakenesha rubanda ariko iruteranya ishaka ko ubwoko bw'abahutu buba ibicibwa? Usibye ko mwabifata nk'aho nishongoye ku batarize, mumbabarire ariko ndashaka kwerekana ko kuyoborwa n'injiji nka Kagame wikojeje mu ishuri gusa, ari ukunyagwa zigahera. Nonese ko yishe Karegeya, none ibitekerezo by'uyu mugabo akaba atarabyishe, yibaza ko Karegeya ari imbwa nkawe ku buryo atahorerwa?
Nahagarare abone, yiyemeje kumanika agati yicaye mu ntebe yibye Abanyarwanda mu Rugwiro, ariko aho atandukaniye n'abandi ni uko we atazabona amahirwe yo guhaguruka ngo akamanure. Kuba yarampushije ubugira gatatu, yarangiza agahitana uwo nubahaga ariwe Col Karegeya, igisigaye ni ukuzamujugunyira imbwa ze z'Abafumbira bakaba aribo bamugabana nubwo bazaba bagabana ikidashyitse.
Reka ndeke afande Karegeya akomeze yiruhukire mumahoro, ahubwo nibande kuri Lt Mutabazi n'umuhanzi Kizito Mihigo. Lt Mutabazi, umusirikare tunganya ipeti kuko nanjye mpunga Kagame na Nziza muri 2009 nari mfite ipeti rya Lieutenant, mbabwiye uko byangendekeye mwasanga Lt Mutabazi ariwe wansimbuye nk'uko nanjye naje nsimbura S/LT Ben Rutabana(abenshi muramuzi ni umuhanzi wacitse Kagame yenda kumucagagura).
Nk'uko natangiye mbibabwira ko nari intasi muri Kigali, n'ubundi turangije intambara aho abandi bagiye kurwana muri Congo, njye na bamwe mubo twakoranye twikomereje umwuga wacu wo gutata( kuneka). Njyewe noherejwe gukorera cyane muri private sector, ahabarizwa ifaranga. Ndavuga mu bacuruzi n'abanyenganda. Icyo gihe Boss wanjye yari mubyara wa Kagame, akaba ariwe Lt Rushema (umwe usa n'uhetse inyonjo abacuruzi bakomeye baramuzi), nawe akuriwe na Major Jack Nziza umwana w'icyama.
Abacuruzi twabakurikiranaga umunsi ku wundi, ubonye akanyungu gatubutse izina rye rikarara rigeze kwa Boss wa Nziza ariwe Kagame, nawe agatanga itegeko muri secretariat ya FPR, bakohereza intumwa zijya gufata sheki kuri wa mucuruzi mu cyitwa umusanzu w'icyama. Kugirango tubagenzure neza ariko tuneka n'abandi basivile basanzwe, noherejwe mu ishuri ntegekwa gukurikira section ya Comptabilité (muri secondary) na Gestion (muri University).
Ubuzima bwari bwiza cyane kuri njye kuko utwo Nziza na Rushema basigaga bamaze kwambura abikorera ku giti cyabo, nanjye naboneragaho. Nirirwaga mpinduranya imodoka z'abacuruzi mbisikana na Capt Rushema nawe arikwaccelera Benz (ndlr:gutwara) nshya umucuruzi runaka yabaga yatumije. Aba bagabo bahuye n'akaga ikibazo ni uko ntacyo bakora ngo bikize ziriya mbwa zabayogoje kandi bafite amafaranga! Ariko ntawamenya wasanga bashaka gushyira ubwenge ku gihe ari uko batakigira n'ayo gutega Taxi. usibye ko icyo gihe, muri system y'icyama bahita bagukurikiza ba Seth Sendashonga ngo utazavuga akari i Murori.
Umunezero wanjye wo kurya iby'abacuruzi ntaruhiye waje kurangira ubwo nahabwaga mission impossible. Afande Nziza yarampamagaye ambwira ko ngomba kumugeraho byihuse (amataliki nzagenda nyabagezeho), nkigera kuri office ye yaranganirije n'ubwuzu bwinshi ku buryo byanteye impungenge zo kubona umuntu unduta cyane mu mapeti n'imyaka, amfata nka mugenzi we.
Yakomeje anganirira uburyo ubuzima bwanjye ari bwiza nanjye mubwira rwose ko nezerewe ntacyo mbuze ko mbeshye byaba ari ugushinyagura. Nyuma yaje kumbwira ko niba tutagize icyo dukora nanjye nkabigiramo uruhare rukomeye, umunezero mfite uzashira mu gihe gito cyane kuko Afande Kayumba Nyamwasa yiyemeje kudukura amata mu kanwa akimika abahutu naho twe bakatwohereza mabuso cyangwa mu rwobo nk'uko twabigenje kuri bene wabo. Yakomeje ambwira ko Afande mukuru(Kagame) afite amabanga akuye mu nzego zikomeye zo hanze ko Afande Kayumba yamaze kurangiza umugambi wo gukora putsch kandi abantu bose bari abatoni kuri Kagame bazicwa nabi.
Ibyo yansabaga bisa neza nk'ibyo Rutabana, Mutabazi na Kizito basabwaga kwemera.
Nagombaga gufungwa hanyuma bakampitisha kuri TVR nkemeza ko nkorana na Kayumba Nyamwasa mu mugambi wo guhirika ubutegetsi no kwica Kagame, hanyuma bakampa n'amazina y'abacuruzi nari gushinja ko batera inkunga uwo mugambi. Mbere y'uko nkora icyo gikorwa nari kumara nka 1month (ukwezi) nambaye uniform na rank(amapeti) nkazenguruka mu bantu banzi muri Kigali(Kuko nari nsanzwe nzwi cyane muri Kigali nanjye nari Star nka Ben or Kizito), ku buryo gahunda nitangira abantu bazambona mu makuru bazemeza ko atari ibihimbano.
Yakomeje ambwira ko ntagira impungenge ku bacuruzi nashinja kuko umurimo wabo waba ari ukwemera icyaha hanyuma Kayumba n'abandi bashaka bamara gufungwa ba bacuruzi bakagirwa abere bakarekurwa ndetse bagahabwa n'amafaranga. Naho njyewe yambwiye ko nubwo nagaragara kuri TVR nk'ufunzwe, ntazigera nkandagira muri gereza ahubwo nzahita noherezwa gukora masters muri America kandi ngasiga mpawe inzu nziza n'amafaranga menshi y'imperekeza, ubundi Afande mukuru we akanshimira ku giti cye(aha yazunguje amaboko ambwira ko ibyo yanshimira we atabizi).
Nabaye nk'uwemera ariko igitima kidiha nawe arabibona ko mfite ubwoba. Yambwiye ko ntagira impungenge ko kandi yakoze ikosa kubimbwira mbere kuko hari undi nakwizera cyane wampa icyizere gihagije. Uwo nta wundi ni Kagame yambwiraga. Nahise mpabwa abasirikare bo kundinda bishoboka ko bagirango ntagira uwo menera ibanga kandi ntegekwa kujya kuba mu kigo i Kanombe. Nyuma y'umunsi umwe gusa Nziza yantumyeho mugeze imbere ambaza ko ubwoba bwashize. Nihagazeho mubwira ko nta bwoba nagize ahubwo ari uko iyo umuntu yumvise ikintu bwa mbere bifata akanya ko kugirango acyiyumvishe neza kimwinjiremo.
Nuko ambaza ko ndi tayali(ndlr:niteguye), mba ndetse gusubiza, maze arangije asa n'unyuka inabi ko niba ntabishobora nabireka bagashaka abandi. Namubwiye ko nta kijya kinanira umusirikare watojwe. Arangije ambaza niba ndi sure koko kuko hari undi ngomba kubyemerera. Namubwiye ko nta kibazo na gato agomba kungiraho, ni uko ahita akoresha phone yo muri office, abwira umuntu Kagame) mu cyongereza ngo the guy is ready. Kagame nawe aramusubiza ngo let me talk to him, niko kumpereza combine ya telephone ngo tuvugane. Yambwiye ko niba koko ndi ready bimvuye ku mutima, arateganya guhura nanjye tomorrow. Guhura nawe ntibyashobotse kuko natorotse iryo joro bigoranye cyane, cyane koko, hanyuma Col Karegeya icyo gihe yabaga South Africa, yaramfashije cyane ku buryo ibye nzabigarukaho ubutaha. Nkaba nifuje kuba ncumbikiye aha kuko biri gutuma nibuka byinshi.
Reka mbashimire nanabararikire ibirambuye kuri Late Karegeya, uko mbona ibya Kizito n'icyo tugomba gukora mu gihe cyihuse.Nkaba mbasaba ibi bikurikira :
-Niba wumva ko amahano yagwiriye u Rwanda hari aho yaba yaragukoze,
-Niba wumva urupfu rwa Karegeya hari aho rwagukoze,
-Niba wumva gufungwa no gushinjwa ibinyoma byakorewe Kizito Mihigo, Lt Mutabazi n'abandi hari aho byagukoze,
-Niba wumva impfu n'irigiswa ry'abantu bagiye batandukanye mu Rwanda no hanze yarwo hari aho byagukoze,
-Niba wumva ifungwa ry'Abanyapolitiki batavuga rumwe na Kagame hari aho ryagukoze,
Shyira ugushaka mu mutima wawe ko ugomba gufatanya natwe guhirika ababikoze, twese dufatanyije na opposition igeze kure muri uwo mushinga ariko by'umwihariko kuri njye ukamfasha kubaka kuri Foundation Karegeya yasize ashinze. Byose nzabibagezaho Imana nikomeza kundinda kandi tuzatsinda nta kabuza.
Imana ikomeze ibarinde, murakoze!
Uwanyu,
Bakizimbwa Paul Kizito
Source: shikamaye.blogspot


text:
Umugabo umwe yajyanye umwana we wari warembye ku kigo nderabuzima kumuvuza, basanga harasabwa kumubaga (Operation chirurgicale) bahita bamwohereza ku bitaro bikuru ariko bahageze basanga Umuganga Mukuru ugomba kumubaga adahari umugabo asaba ko bamuhamagara.
N’ uko Umuganga aje umugabo aba aramukankamiye cyane, ati : “Ariko abantu mwabaye mute ? Urabona igihe baba baguhamagariye ngo uze utabare ubuzima bw’ umuntu ariko ukitinza nk’ aho uyobewe ko amagara aseseka ntayorwe ? Ugire ibyago umwana wanjye agire icyo aba !”
Dogiteri aramureba aramwenyura aramubwira, ati : “Humura Imana irabikora uko yabiteguye. Twe abaganga dufasha umuntu ufite ubuzima buri mu kaga ariko nta bushobozi dufite bwo kongerera umuntu iminsi yo kubaho ku yo yateguriwe, ni na yo mpamvu tudafite ububasha bwo guhagarika urupfu ariko kandi tunizera ko hari Imana iri hejuru y’ ubushobozi bwacu”.
Ubwo umugabo arakomeza arisaza, ati : “Ariko mwabaye mute ? Muzajya mubura kwakira neza ababagana muzane ibyo ? cyangwa ubwo uyu muhungu wanjye iyo aba umuhungu wawe umeze gutya ni uko wari kuba urimo kwivugisha ?”
Dogiteri yongera kumureba yitsa umutima arangije araseka ariko ubwo ari na ko akora iyo bwabaga ngo arengere ubuzima bw’ uwo mwana. Amaze kurangiza abonye bigenze neza ahita abwira uwo mugabo ati : “Imana ikoze umurimo wayo ngaho musigare amahoro reka nze nkoherereze umuforomokazi ibisigaye nk’ imiti n’ izindi nama arabiguha njye ndagiye”
Ubwo dogiteri ahita yigendera noneho wa muforomokazi aba asanze wa mugabo mu bitaro, akihagera umugabo aramubaza ati : “Ariko dogiteri wanyu ko akabije gukora nabi ? Reba igihe namaze mutegereje none n’ aho aziye amaze kumvurira umuhungu ahita yongera arigendera. Yagiye akora akazi ashinzwe ntiyigire muri gahunda ze uko yiboneye ?”
Umuforomokazi yumvise ayo magambo amarira arashoka, mu ijwi ry’ ishavu n’agahinda abwira uwo mugabo ati : “Dogiteri wacu Imana yonyine izamwihembere kuko ni na yo imukoreramo.
Ejo yapfushije umuhungu we buriya cya gihe wagezaga umuhungu wawe hano yari ari mu mihango yo kumushyingura turamuhamagara atayo abandi araza ngo akunde arengere ubuzima bw’ umuhungu wawe, buriya amaze kumuvura ahita asubirayo ngo ajye gukomeza arangize gusezera ku mfura ye”.
ISOMO : Ntugapfe gucira umuntu urubanza utazi ikimuri ku mutima kuko buri wese burya aba yibitsemo byinshi biba bizwi gusa n’ umutima we.
Ntukarebe umuntu ngo umusomemo ibyo wishakiye utangire no kumuvuga uko ari n’ uko atari, kuko bitabaye ibyo wazasanga urenganya benshi, ukina ku mubyimba benshi kandi ushinyagurira benshi ari na ko ubakomeretsa bitari ngombwa.
Ntukumve iteka ko ari wowe ubabaje kurusha abandi kandi ntukibagirwe ko hari ababaye kukurusha ariko bakagira ukwihangana bakorosa agahinda kabo bamwenyura.
Jean Paul Kayitare / Rushyashya.net
Nucléaire : l’Iran veut bien négocier, mais refuse d’envoyer son uranium à...
Nucléaire : l’Iran veut bien négocier, mais refuse d’envoyer son uranium à...
SFB:Arasaba kuvanywa k’ urutonde rw’ abahatanira kuba nyampinga
Ibi byo birasekeje da !
18-01-2017br>
Guterana amagambo hagati ya Donald Trump n’Inzego z’Ubutasi bizagarukira he...
18-01-2017br>
Uko Umwami Kigeli yameneshejwe nyuma yo kumanura ibendera ry’Ababiligi i...
17-01-2017br>
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
17-01-2017br>
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...


text:
Iyi kanzu ni iyo kujyana mu birori, ni nziza mu bukwe mu gihe cyo kwakira abashyitsi, ariko ishobora kwambarwa mu mihango yindi ikomeye, yajyana n’inkweto zifite talon.
Ibyo wakwambaza byasaba ko ugaragaza ririya bara ryo mu ijosi, tuvuge nk’agasakoshi gato ( urugero : envelop bags)ndetse n’urukweto rujyanye n’agasakoshi.
Amaherena yo byaba byiza abaye avanze akagaraza amabara yombi mu gihe bikunze. Ikindi byaba byiza ibirungo(make up)) umuntu yakwisiga yajyana na ririya bara ry’ubururu ryiganje, ariko ntibikabye.
Ubundi ibara ry’ikanzu rijyanye n’igihe tujyezemwo cy’izuba n’amakwe. Ushatse kuyijyana ku kazi, mu gihe wikorera( uri umuyobozi mukuru) washyiraho agakote k’umukara k’ibara ry’ijimye n’urukweto bijyanye.
N’ikanzu wajyana no ma cocktails ndetse dinner, ntisaba amaherena maremare, kugirango igaragaze ubwiza bwayo, ayo bita ibipesu yajyana neza n’iyi kanzu or silver color.
Iyi moderi yahimbwe na Colombe yerekankwe muri kigali Fashion Show ya 2012. ushaka ko agukorera nkayo wamuhamagara kuri Tel 250 722120012
Ikanzu y’ubururu
Iyi kanzu ni iyo kujyana mu birori, ni nziza mu bukwe mu gihe cyo kwakira abashyitsi, ariko ishobora kwambarwa mu mihango yindi ikomeye, yajyana n’inkweto zifite talon.
Labels: kwambara


text:
IBIBAZO BISEKEJE
Ngiye kubaha ikizamini, ugitsinda araba ari intiti! Banza usubize, ntukopere. Hanyuma urebe ibisubizo uze kwikosora.
Urambwira amanota wagize. Kandi ntumbeshye.
1. Ufite Twiga (giraffe). Urashaka kuyishyira muri frigo.
Urabigenza ute?
Igisubizo: ufungura urugi rwa frigo, ukinjizamo twiga, ugafunga rwa
rugi. Iki ibazo cyari kigamije gusuzuma niba udakabya mu gukora ku
buryo bugoranye ibintu byoroshye.
2. Ufite inzovu, urashaka kuyishyira muri frigo. Urabigenza ute?
Igisubizo: hari abahise basubiza ngo ufungura urugi, ugashyiramo
inzovu, ugafunga urugi rwa frigo. Mwibagiwe n’aka kanya ko
mwashyizemo twiga? Igisubizo nyacyo ni ukubanza ugakingura frigo,
ugakuramo twiga, ukinjizamo inzovu, ugakinga urugi rwa frigo. Iki
kibazo cyasuzumaga niba ubasha kwigira kubyo wakoze mbere.
3. Intare umwami w’Ishyamba atumije inyamaswa zose mu nama.
Inyamaswa zose zaraje, uretse imwe. Inyamaswa itaritabiiye iriya
nama ni iyihe?
Igisubizo: Inzovu. Ntiwibuka se ko wayishyize muri frigo? Iki kibazo
cyageragezaga kureba niba wibuka.
4. Ugeze kuri Nyabarongo. Bakubwiye ko habamo ingona. Urashaka
kwambuka, kandi nta bwato ufite. Urabigenza ute?
Igisubizo: urasimbuka ugwemo, woge, wambuke. Ntabwo wumva?
Ingona nazo zitabiriye inama yatumijwe n’intare, ntizikiri muri Nyabarongo
Utambeshye wabonye angahe ku 100?


text:
Gakenke : Gahunda yo gutanga ibyangombwa by’ubutaka iragenda biguruntege
Umwaka urashize gahunda yo gutanga ibyangombwa by’ubutaka itangiye. Mu mirenge 19 igize akarere ka Gakenke, imirenge itandatu ni yo yabonye ibyangombwa by’ubutaka. ukurikije imirenge isigaye, iyo gahunda More...
Rwanda : 50% by’abanyarwanda nibo bonyine bazaba batunzwe n’ubuhinzi muri 2020
Minisitiri w’umutungo kamere, Stanslas Kamanzi yatangaje ko leta y’u Rwanda iri gukora ku buryo abanyarwanda bazaba batunzwe n’ubuhinzi mu mwaka More...
Nyamasheke: One stop center izihutisha imitangire ya serivisi mu biro by’imicungire y’ubutaka
Kuba serivisi zose zirebana n’imicungire y’ubutaka mu karere ka Nyamasheke zarahurijwe hamwe muri one stop center, ngo bizagira uruhare mu kwihutisha serivisi zihabwa abaturage bagana ibyo biro. One More...
Intara y’amajyaruguru mu rugamba rwo guhangana n’ibiza
Guverineri w’intara y’amajyaruguru aratangaza biyemeje kurwanya ibiza muri iyo nta kugira ngo bidakomeza kwangiriza abaturage, bitwara ubutaka buhingwa mo bwo muri iyo ntara. tariki ya 24/05/2012 More...
Kamonyi: Abakorera mu masambu ya leta bagiye koroherezwa kuyagiraho uburenganzira
Mu gace k’amayaga, ahagaragara ibisigara bya leta, bamwe mu baturage bahawemo amasambu, ariko habamo n’abayahawe mu buryo budakurikije amategeko. Mu gihe cy’iyandikwa ry’ubutaka, ni More...
Gatsibo bagaragarijwe ibibangamira ubumwe n’ubwiyunge
Abakozi ba Komisiyo y’igihugu y’ubumwe n’ubwiyunge basaba inzego z’ibanze kwegera abaturage babafasha gucyemura ibibazo bitaragera aho abantu bicana kuko byagaragaye ko amakimbirane atuma More...
Hari iby’abaturage basabwa gushyira mu bikorwa mu buhinzi n’ubworozi: Minisitiri Pierre Damien Habumuremyi
Mu munsi murikabikorwa “Public Accountability Dayâ€, wabereye kuri uyu wa 27/04/2012, Minisitiri w’Intebe amurikira Abanyarwanda  ibyo Guverinoma yagezeho mu mezi atatu ashize yagaragaje More...
Intara y’Amajyepfo iri ku isonga mu gikorwa cy’ibarura ry’amasambu
Kwandikisha ubutaka bubihesha agaciro Uhereye I Buryo ni Umuyobozi ushinzwe ikigo cy’igihugu gishinzwe iby’ubutaka, Sagashya Didier Umuyobozi ushinzwe ikigo cy’igihugu gishinzwe iby’ubutaka More...
Gisagara: Abaturage baracyasobanurirwa gahunda zirebana n’ubutaka
Binyuze mu nama, ibiganiro bitandukanye n’imiganda, abaturage bo mu karere ka Gisagara baracyasobanurirwa gahunda zitandukanye zirebana n’ubutaka. Nk’uko byagiye bigaragara henshi More...
Kirehe: komite z’ubutaka ku rwego rw’umurenge n’akarere zahuguwe
Dufatanye Israel, ukora muri Rema atanga amahugurwa Komite z’ubutaka ku rwego rw’umurenge n’akarere mu karere ka Kirehe, kuva tariki 26/01/2012, bateraniye mu mahugurwa mu rwego rwo kumenya More...


text:
Abayobozi 4 bari bagize Komite y’umudugudu wa Kinkware n’umukozi ushinzwe iterambere mu kagari ka Bikara mu murenge wa Nkotsi, akarere ka Musanze, bari mu maboko y’inzego z’umutekano, aho bakurikiranweho uburiganya mu mafaranga yagenewe abatishoboye.
Abaturage bo muri uyu mudugudu bavuga ko amafaranga yose agenewe abatishoboye abayobozi babo bayaryaho, ayo bakuyeho bakayita ‘Umusaya wa Mudugudu’.Ubuyobozi bw’umurenge bwemeza ko ubutabera bugiye gukurikirana ibyabo, kugira ngo barebe koko uburyo ariya manyanga yaba yarakozwe.
Aba bayobozi batawe muri yombi nyuma y’aho Imvaho Nshya igaragarije ikibazo cy’abaturage bo mu mudugudu wa Kinkware,bavugaga ko basinyishwaga ko bakiriye amafaranga ibihumbi 26, bagahabwa 16 na yo agakurwaho 2.
Aba baturage bagaragaje ko aya mafaranga ari ruswa mu zindi, kuko ngo utarayatanganga yakurwaga ku rutonde rw’abahabwa iyi nkunga, uwemeye kuyatanga agakomeza kuyahabwa.
Umwe mu baturage basinyishijwe amafaranga ibihumbi 26, ariko agahabwa ingurube yagwingiye, witwa Mukaneza Marie Jeannette, yabwiye Imvaho Nshya ko iki kibazo cy’amafaranga bakatwa abayobozi bita ‘Umusaya wa Mudugudu’ ababangamiye cyane.
Yagize ati:“Bamwe mu bayobozi biyemeje kurya inkunga y’umuturage aba yarahawe na Perezida wa Repubulika, aho kuyiha abo yagenewe bo bakishyirira mu nda zabo, ubu hano muri Kinkware, ruswa dusabwa muri uyu mudugudu wa Kinkware y’Umusaya wa Mudugudu idutesheje agaciro.
Ntabwo burya ruswa ivugwa ku bayobozi b’uyu mudugudu gusa, n’ahandi nasanze bayaka umuturage, ubuyobozi nibudutabare turagowe cyane kuko aho gutera imbere turasubira inyuma, none se uransobanurira ute ukuntu nahabwa ingurube yagwingiye ngasabwa kwishyura 3, narabanje kuyondora no kuyivuza, ntibyoroshye!”.
Umunyamabanga Nshingwabikorwa w’umurenge wa Nkotsi, Munyamahoro Alexis, yagize ati:“Nyuma y’aho tumariye kumva ko habayeho uburiganya mu kugura amatungo y’abaturage adasobanutse muri gahunda y’ubudehe, mu mudugudu wa Kinkware, twarakurikiranye maze dusanga abakekwa hari ibyo bagomba gusobanura ku micungire y’ubudehe bw’umudugudu.
Barafunzwe rero barimo uwahoze ari umukuru w’umudugudu wa Kinkware, na bagenzi be 2 bari bafatanije kuyobora, Singirankabo, n’umukozi ushinzwe iterambere ry’akagari ka Bikara Semahoro Eugene, ubu rero twe ikibazo ntikikiri mu maboko yacu dutegereje ubutabera ko bukora ibyabwo”.
Abaturage bo muri Kinkware bavuga ko batasobanukiwe uburyo amafaranga ibihumbi 600 yaguzwemo ingurube z’ingwingiri 12 gusa, andi bakaba bibaza icyo ubuyobozi bwayakoresheje bikabayobera.
Abaturage bo muri Nyamugari mu murenge wa Ndego mu karere ka Kayonza bavuga ko bakusanyije amafaranga arenga miliyoni 6 ngo babone amazi meza, ariko ngo barayategereza baraheba. Igitekerezo cyo (...)
Umuyobozi w’akarere ka Rwamagana Mbonyumuvunyi Radjab, arasaba abaturage batuye muri aka karere kwirinda gukongeza ingengabitekerezo ya Jenoside mu bana bato, ahubwo bakayikumira kugira ngo (...)
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Umumaro w’ Umwembe benshi bita umwami w’ imbuto
Umwembe ni urubuto benshi bakunze kwita umwami w’imbuto( king of the fruits).iyo rukiri kugiti rutarera rusa ni icyatsi kibisi,uko rugenda rwera rugenda ruhindura ibara rugasa n’umutuku,orange cyangwa umuhondo iyo urusatuye imbere usanga ari umuhondo. Hasi turagaragaza icyo ibi bimaze. Uru rubuto rukungahaye kuri Vitamini zigera kuri makumyabiri(20) nimyunyu ngugu itandukanye.
Umwembe uraryoha kandi ugira isukari yo kurugero rwo hasi(Glycemic index) nta mpungenge rwateza z’uko wakongera isukari mumaraso.
Zimwe mu ndwara uru rubuto rufasha mu kurinda.
Umwembe ufasha mukurwanya kanseri
Abashakashatsi batandukanye bagaragaje ko mu mwembe habamo ibinyabutabire bifasha umubiri mukurinda uturemangingo tw’umubiri(cell) twavugamo nka quertin,isoquercitin,festin,astrogalin, galic acid,na methylgallat ibi binyabutabire tuvuze rero ngo byaba bifasha mukurinda kanseri harimo kanseri y’amabere,kanseri y’amara,kanseri y’amaraso ndetse na kanseri ya prostate.
Umwembe ufasha mukugabanya urugimbu rubi mumubiri
Umwembe kuba ukungahaye kuri vitaminC,pectin ndetse n’uturemangingo ndodo(fibre) ibi byose bifasha mukagabanya urugimbu rubi mu mubiri umwembe kandi ukungahaaye kuri vitamin K ifasha amaraso kudacika amazi,ndetse no kuringaniza uko umutima utera.
Umwembe ufasha abantu barwara Diyabete
Uretse n’urubuto rw’umwembe nibibabi byawo bigirira umumaro ukomeye abarwayi ba Diayabete.aho ufata ibibabi ukabicanira mumazi byamara guhwana ukayungurura amazi yabyo ukayabika ukayanywa mugitondo abashakashatsi batandukanye bemezako ibi biringaniza umusemburo ushinzwe kuringaniza isukari mumubiri. Ikindi nuko urugero rw’isukari ruba mu mwembe ruri hasi cyane kurya umwembe rero ntibishobora guteza ibibazo byo kongera isukari mumaraso
Umwembe ufasha mukugabanya ibiro
Kubantu bifuza kugabanya ibiro rero bakwitabira kurya umwembe kuko ukungahaye kuri vitamin ,uturemangingondodo ndetse nimyunyungugu ibi byose rero bituma umuntu wariye umwembe yumva ahaze bityo ubushake bwo kurya bukagabanuka bityo rero imbaraga zinjira mumubiri ziciye mubiribwa ndetse n’ibinyobwa zikagabanuka nibiro bikagabanuka bityo.
Ufasha mugufata neza imboni y’ijisho ukarinda n’ubuhumyi
Umwembe ugira ibinyabutabire bifasha umubiri mukurinda uturemangingo tw’ijisho bita Zeaxidant bifasha mukurinda imboni y’ijisho ndetse nubuhumyi kubantu bakuze. Umwembe kandi ugira vitamin A ifasha ijisho kureba neza,kubobereza ijisho,ndetse iyi vitamin A ifasha mukurinda ubuhumyi.
Umwembe wongerera umubiri ubudahangarwa.
Umwembe ugira Vitamin C ndetse na vitamin A hamwe na carotenoid zubwoko butandukanye ibi byose bifasha mukongerera umubiri ubudahangarwa bityo ugatandukana no kurwaragarurika byahato nahato.
Umwembe ufasha Abagore muri rusange.
Urubuto rw’umwembe ni rwiza cyane kubabyeyi batwite kuko ugira umunyungugu bira Iron urinda umuntu kurwara indwara yo kubura amaraso ndetse no kubagore bakuze batakijya mumihango nabo ubafasha kongera amaraso ndetse ukanakomeza amenyo n’amagufwa.
Bakunzi bacu rero niba ubona mubyo twavuze haruguru haribyo wifuzaga kugeraho ntarindi banga zibukira imbuto utibagiwe cyane cyane umwami wazo(umwembe) kuko tumaze kubona umumaro mubuzima bwaburi munsi.
www.healthimpactnews.com
www.medicalnewstoday.com
Martha@agakiza.org


text:
Sep 22, 2016 Nsengimana Evariste Andi makuru 0
Abanyeshuri basanga umunani bo mu kigo cy’amashuri Nderabarezi cya Save, ni mu Karere ka Gisagara, umurenge wa Save, bakaba banasengera mu itorero ry’abadiventist b’umunsi wa 7 bahisemo kureka kwiga bavuga ko uburenganzira bwabo bwo kubahiriza isabato butubahirizwa.
Uretse uburenganzira bwo kubahiriza isabato bavuga ko badahabwa, hari n’igitabo kiri kuvugwa kitwa Intambara ikomeye, kikaba kigisha ngo isi igiye kurimbuka aho bivugwa ko cyagize uruhare rukomeye mu kugumura bamwe mu banyeshuri 8 banze ishuri.
Ubusanzwe TTC Save ni ikigo cy’abihaye Imana Gatolika Giterwa inkunga na Leta, kikigamo abanyeshuri basengera mu madini n’amatorero atandukanye ndetse bagahabwa n’umwanya wo gusenga no gukora indi mirimo (ibikorwa) y’itorero .
Abadiventist bahabwa umwanya wo kubahiriza isabato kuva saa kumi n’ebyiri n’igice kugera saa mbili n’igice za mugitondo. Kuva saa mbili n’igice kugera saa tanu hakaba ugusubira mu masomo nyuma hakaba imirimo y’isuku irangabira abanyeshuri bajya mu byabo, saa kumi n’ebyiri z’umugoroba kugera saa moya n’igice abadivantisiti bagasubira ku gusoza isabato.
Aganira na Makuruki, Umuyobozi w’Ikigo Frère Nsabimana Egide yemeje ko batanga umwanya ungana wo gusenga ku matorero yose ariko avuga ko bamwe mu banyeshuri basengera mu Badikindi banga kugira icyo bakora ku isabato.
Yakomeje avuga ko abo banga gukora nk’abandi ishuri ryaboherereje ababyeyi babo ngo baze baganire ku myitwarire yabo ariko nabo baje bashyigikira ko abana babo bataha aho kutubahiriza isabato.
Yagize ati “Abo abana baravuze bati umudive ku isabato ntacyo agomba gukora ngo nibwo bakimenya ukuri, ngo hari igitabo bita intambara ikomeye, bati ntidushobora kuguma mu byaha…Tubanza kubatuma n’ababyeyi turabaganiriza, bahisemo kuvuga ngo bazagaruka baje gukora ikizamini cya leta n’ababyeyi babo banditse impapuro baziha ubuyobozi bw’Umurenge.”
Yakomeje avuga ko kandi hari igitabo kiri kuvugwa muri iyi minsi ko mbere y’uko acyumva abo banyeshuri bari batuje
Ati “Hari igitabo cyitwa ‘Intambara Ikomeye’ kigisha ngo isi igiye gushira harimo n’abana batubwiye ngo bajyaga babigisha bakababwira ngo ubundi barigira iki? Icyo gitabo twarakibambuye bwa mbere, ubwo hashobore kuba hari umupasiteri wabongeye ibindi.”
Ubuyobozi bw’iki kigo buvuga ko uwo mu Pasiteri butaramenya neza umwirondoro we ashobora kuba anacumbikiye abo banyeshuri birukanywe kuzageza igihe cyo gukora ibizamini bisoza amashuri yisumbuye doreko biga mu mwaka wa gatandatu.
Makuruki ikomeza ivuga ko ubuyozi bw’aka karere bwemeza ko iki kibazo bukizi kandi buri kugikurikirana, mu ngamba zafashwe hakaba harimo ko aba banyeshuri bagomba guhabwa uburenganzira bwo gusenga ndetse bagaruka kwiga.
Mu Ishuri rya TTC Save hari abanyeshuri barenga 180 basengera mu idini ry’abadivantisiti b’umunsi wa 7, abagera ku 8 bonyine nibo banze gusenga ku masaha bahawe.
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Umureti urimo amata na fromage
Ibikoresho
- Amagi 4
- Umunyu na poivre noir
- Amata y’inshushyu ¼ ya litiro
- Persil ikase duto cyane akayiko 1
- Fromage 1/3
- Amavuta ya beurre ikiyiko 1
Uko bikorwa
- Koroga amagi mu gikoresho gifukuye cyane
- Amagi amaze kunoga ushyiremo umunyu na poivre ukomeze uvange cyane
- Sukamo amata ukoroge cyane byivange
- Shyiramo twa persil wakasemo duto cyane na fromage uvange cyane
- Tereka ipanu ku ziko yumuke ushyiremo ya mavuta ya beurre ayenge
- Sukamo rwa ruvange ugabanye umuriro upfindikire ipanu
- Hashize iminota mike urapfungura ukareba ko wafatanye ubundi ugahindura kugirango wose ushye neza
- Umaze gushya neza nkuko bisanzwe, wukureho uwugabure.
Gracieuse Uwadata


text:
Wari uzi ko Imana iri kumwe nawe mubyo unyuramo byose?
Yesaya 43:2: “ Nunyura mu mazi nzaba ndi kumwe nawe, nuca no mu migezi ntizagutembana. Nunyura mu muriro ntuzashya, kandi ibirimi byawo ntibizagufata.”
Iyo umuntu yihannye agatangira inzira y’agakiza, aba ahinduye icyerakezo, agatangira ubundi buzima burimo za kirazira. Muri uko kwirinda gukora ibibi, ahura n’ibigeragezo byinshi kuko yasezeye ku mwanzi satani. Nanone kandi, muri iyo nzira harimo ibintu byose. Harimo ibyiza, harimo no guhura n’ibigeragezo. Uwiteka Imana imaze kubona ko dushobora kuhanyura tudafite ijambo tukaba twagwa, yaduteguriye ijambo rimeze nk’ingabo ya gisirikare. Tunyura muri iyo nzira turyitwaje.
Muri iyo nzira harimo imihanda myiza itambitse, iterera n’imanuka, inyura mu bibaya, mu bihanamanga, mu misozi mirermire, mu mazi, mu migezi ndetse no mu muriro.
Turebeye ku batubanjirije, tubona benshi banyuze muri izo nzira. Dufate urugero rw’abisiraheri, Imana yabaciriye inzira mu nyanja itukura (Kuva 14: 21-22), Ba Meshake, Saduraka na Abedenego ( Daniel 3: 25), umwami Nebukadinezari yababonye bagenda mu muriro hagati.
Ibi, nibyo buzima bwa buri munsi bw’umukristo.Iyo uhuye n’ibigeragezo runaka uko byaba bisa kose, uba umeze nk’uca mu mazi cyangwa mu muriro ariko humura. Ijambo ryatubwiye ngo nunyura mu mazi nzaba ndi kumwe nawe, kandi nunyura mu muriro ntuzashya. Ushobora gutinya ibigeragezo, ariko ntuzabura kubicamo kandi ubitinya.Icyakubera cyiza, izere ijambo ry’Imana kandi utinyuke. Humura nubwo ubona bimeze nk’amazi asuma ntibizaruta inyanja itukura Imana yaciyemo inzira yumutse ititaye ku kijyepfo cy’iyo nyanja.Uriya muriro bawucanye umwami Nebukadinezari ahibereye, ni nawe yategetse ko bajugunyamo bariya bakozi b’ Imana. Ariko Ijambo ry’Imana ryatubwiye ngo yagiye kubona ngo abona barimo kwitemberera muri uwo muriro. Ategetse ko bavamo, ngo bavamo batanukaho n’umwotsi.Imana yacu ishimwe. Utewe ubwoba n’iki? Kuhaca byo tuzahaca, ntabwo bibiriya ivuga ko tutazahaca, ariko ntacyo tuzaba.
Ndaguhumuriza wowe ufite ubwoba bw’ibigeragezo,n’intambara z’uburyo butari bumwe urwana nazo. Komera ube umusirikare wa Kristo, urwane intambara nziza.We kwigirira nabi twese niho turi.


text:
Bamwe mu bashinga ingo uracyasanga batarabasha gutandukanya ibihe banyuramo mu mibereho yabo kuva bashinze urugo, uko ibihe bigenda bisimburana, kuburyo usanga bivamo amakimbirane ashobora gusenya umuryango
Imibanire y’abarushinganye igenda ihindagurika bitewe n’igihe bagezemo nk’ uko kugirango umuntu abe mukuru anyura mu bihe bitandukanye.
Muri ibyo bihe rero ingo zicamo twavuga :
- Igihe cy’irambagiza (Fiançaille)
- Igihe cya nyuma y’ubukwe nta mwana uravuka
- Igihe cyo gutwita no kubyara
- Igihe cyo kurera abana batoya
- Igihe cyo kurera abana bakuze bageze mu bugimbi n’ ubwangavu ( Adolescence)
- Igihe cyo gushyingira
- Igihe Abana bose bavuye mu rugo
Urugero rukunda kugaragara cyane ku bagore, ni ukugerereranya igihe cya nyuma y’ubukwe n’icya « fiançailles » bagakeka ko abagabo babo babanze, kuko batakibatelefona buri saha, cyangwa kuko batakibasohokana cyane, n’ibindi. Benshi ugasanga bibabaza ko abagabo babo batangiye kubanga.
Ku bagabo na bo imyitwarire nk’iyo igaragara babyaye ugasanga umugore yita ku mwana amasaha menshi akayamuharira kandi mbere igihe cye cyose cyari icyo kwita ku mugabo. Iki gihe rero umugabo ashobora kumva ko nta gaciro agifite ku mugore we bigatuma yisubirira ku nshuti za mbere cyangwa se agahungira mu kazi bitewe no gutekereza ko umugore akunda umwana kumurusha.
Rimwe na rimwe iyo umwana akuze ashobora guteza ubwumvikane bucye hagati y’ababyeyi. Cyane cyane ibi biba mu gihe abana babaye ingimbi n’abangavu. Urugero ni nk’iyo umwana w’umukobwa asaba se uruhushya rwo kugira aho ajya akarumuha atamugoye yatinda ugasanga nyina atangiye gutonganya se.
Gusa iyo urebye aho isi igana, usanga ibi bitagombye kuba impamvu yo guhembera amakimbirane mu ngo ashobora no kuzisenya. Ahubwo imyitwarire yabo yagombye kujya ihindukana n’ ibihe bagezemo.
Icyo wakora
Ukurikije ibihe bitandukanye ingo zicamo ni byiza kubitekerezaho no kumva mugenzi wawe mubana mu rugo.
Icyo umugore yakora mu bihe nk’ ibi :
Ku umugore umwana ntagomba kuba urwitwazo rwo kwibagirwa umugabo no kutamuha umwanya.
Ni byiza kuba hafi y’umugabo mu masaha yo gufungura mukaganira. Muzi ko hari abagore babyara bakamara amezi atatu barira mu cyumba, umugabo yijyana ku meza !
Kugerageza gukora ibyo wakoraga mbere urugero niba usanzwe umushakira imyenda ubyibuke n’ubwo washaka undi ugufasha ariko ukabikora.
Mbese umugabo wawe abone ko ntako utagize n’ubwo utakora byose kuko utabishoboye hari n’umwana, ntibisa n’uko wamuta burundu. Ni byiza cyane ko mbere y’uko ushaka ko mugenzi wawe ahinduka wowe ubwawe wagerageza kwitwara neza.
Icyo umugabo yakora mu bihe nk’ ibi
Niba mubyaye umwana wa mbere, umwana ni umugisha. Nk’umugabo ntiwagombye kumva ko utitaweho. Byaba byiza ahubwo ufashije umugore wawe mu nshingano nshya zitoroshye zo kurera umwana mubyaye.
Byaba ngombwa ugiye unamwicara iruhande aho kujya kwisomera ibinyamakuru cyangwa gushakisha abo wasura, ukamuganiriza ukagira uruhare mu kurera umwana n’ubwo utamwonsa ariko ushobora kumufasha kumwoza, kumuhindura,kumusinziriza, n’ibindi.


text:
Nagaragaza nte ko nkunda Imana ?
Umuntu navuga ati “Nkunda Imana” akanga mwene Se aba ari umunyabinyoma, kuko udakunda mwene Se yabonye atabasha gukunda Imana atabonye.Kandi dufite iri tegeko ryavuye kuri yo, ngo ukunda Imana akunde na mwene Se. 1 Yohana 4 :20-21
Bibiliya itwigisha kugaragariza urukundo dukunda Imana mu bandi bantu, uburyo dufata abandi, tubitangira, tubafasha, tubasengera, n’ibindi byinshi byiza tubakorera.
Bibiliya idusaba gukunda Imana ariko wakwibaza ngo ko itarwara ngo tuzayisura, ikaba ntacyo ikennye ngo tuyifashe, ntisonze ngo ikenere ibyo kurya, uzayikunda gute? Uko dukorera abandi ibi byose kandi tudategereje ko bitugarukira hamwe no kwitanga ku nyungu zo kubaka ubwami bw’Imana nibwo buryo bwonyine dufite twagaragazamo ko dukunda Imana.
Ibi bivuze ko urukundo dukunda Imana rugaragarira mu buzima bwacu bwa buri munsi tubamo, buhita bwerekana neza niba koko dukunda Imana.
Ushingiye ku magambo yanditse haruguru bimeze nko kwihanangiriza uwavuga ko akunda Imana, nka bamwe bavuga ko agakiza kabo kaba mu mutima, bakanga kubazwa impamvu z’ibindi bakora.
Imana yari ibizi ko nk’ibi byabaho ihitamo kubinyuza mu ijambo ryayo ko umuntu atabaho yanga abandi, ari umwicanyi wo mu mutima tureke n’ibindi ngo narangiza abeshye ko akunda Imana, oya, ahubwo ngo ntiwakwanga umuntu ubona ngo ukunde Imana utabonye. Imana idutabare cyane.
Ni imbaraga zawe, ubwenge bwawe, n’umutima wawe bihora binyotewe gutanga umusanzu mu kubaka ubwami bw’Imana no gukunda abandi noneho wakwatuza n’akanwa kawe ukavuga ko ukunda Imana, kuko ubuzima tubayemo nibwo busobanura urugero tugezeho dukunda Imana. Niba utabibyitagaho ongera wisubiremo kuko uyikunda nawe akundwa nayo, kandi Bibiliya iravuga ngo ineza y’umuntu niyo imutera gukundwa. Imana idufashe twese, Amen. Mbese wowe ugeze ku ruhe rugero ukunda Imana ?


text:
Uko wavura umwana w’uruhinja wagomeye ( constipation)
Kunanirwa kwituma igihe kirekire ku mwana w’uruhinja aribyo byitwa kugomera , birahangayikisha cyane haba ku mwana ugasanga yabuze amahoro ndetse n’umubyeyi
we nawe akabura amahoro.
Ubusanzwe iyo umwana yonka, arituma ndetse akenshi biba byoroshye. Nyamara hari igihe kwituma kwe biba ikibazo akaba yanamara iminsi 5-7 atarituma.
Umwana utunzwe no konka gusa ntabwo ari ngombwa ko buri munsi yituma. Impamvu ni uko amashereka ari amazi kandi intungamubiri hafi ya zose zirimo zikaba zikoreshwa.
Nyamara ku rundi ruhande abana batungwa n’ibindi bitari amashereka yaba amata y’inka cyangwa ayo mu makopo, bashobora kwituma hagati y’inshuro 3 n’4 ku munsi.
Nyamara niba umwana ari kwituma neza ntacyo bitwaye, gusa uko ugenda umugaburira agenda yituma ibikomeye, ndetse rimwe na rimwe kwituma bikaba ikibazo.
Kumenya ibimenyetso biranga kugomera ni ingenzi mu kumenya uko wahangana na byo.
Ni iki gitera kugomera ?
Ubusanzwe akenshi umwana wonka gusa, ni ukuvuga uri munsi y’amezi 6 kandi akaba nta kindi avanga n’amashereka iyo agomeye biba biterwa n’ibyo nyina arya. Nyamara iyo atangiye kurya cyangwa ahabwa ibindi bivangwa n’amashereka, na byo bigira uruhare mu kugomera kwe cyane cyane amata, yawurute, umuceri wanyuze mu ruganda.
Niyo mpamvu biba byiza mu gihe utangiye kugaburira umwana kugenda umuha ubwoko bumwe bumwe ukareba uko umubiri we ubyakira.
Uko wabivura
Niba ubonye ko umwana wawe agaragaza ibimenyetso byo kugomera, ugomba kugerageza bumwe cyangwa bwinshi mu buryo bukurikira, iyo byanze ugomba kumujyana kwa muganga.
Hindura amata umuha
Niba umwana yonka gusa, guhindura amashereka si ukumuha undi ngo amwonse, ahubwo wowe usabwa guhindura imirire. Ifunguro ryawe ribe ririmo fibre zihagije, amazi ndetse n’imbuto. Mbese nkuko nawe wakivura urwaye impatwe. Naho niba wamuhaga amata hindura ubwoko bw’ayo wamuhaga, urebe niba hari icyo bitanga.
Muhe ibiryo
Nubwo ibiryo bimwe bitera kugomera ariko ibindi birabivura. Niba rero umwana yaratangiye kurya, gerageza kongera mu ifunguro rye ibikize kuri fibre. Mu byo kurya bye washyiramo : amashu, pome itariho igishishwa, ipapayi no mu mwanya w’umuceri uvuye mu ruganda, muhe ibindi binyampeke bitanyuze mu nganda nk’ibikomoka ku masaka, ingano n’uburo.
Ibi na byo birafasha.
Muhe inombe
Niba umwana wawe waratangiye kumugaburira, ibyo kurya umuha binombe, niba ufite akamashini kabugenewe ubinyuzemo. Ibyo tuvuze haruguru kimwe n’ibindi byose umugaburira bisye cyangwa ubinombe byorohera igifu cye kubisya neza.
Ongera ibyo kunywa
Amazi ahagije mu mubiri ni ingenzi mu kurinda ikibazo cyo kugomera ku bana. Amashereka kimwe n’amazi meza atetse ni ingenzi. Imitobe wikoreye nayo ni myiza kandi ifasha umwana kwituma neza. Niba umutobe wakoze wumva uryohereye cyane wawufungura n’amazi.
Siporo
Ushobora kumva bigutunguye kumva ko umwana nawe akoreshwa siporo ariko si siporo isaba ingufu. Niba umwana atarabasha kugenda umuryamisha agaramye ugafata mu bworo bw’ikirenge ukamera nk’umunyongesha igare. Ibi ukabikora ugeza utubero twe ku nda ku
Massage
Gukora massage yoroshye ku nda uzamura umanura gahoro unyuzamo ugasa n’ukanda na byo bituma umwana yituma. Ubikore kenshi ku munsi kugeza yitumye.
Iyo ntacyo bitanze
Niba ugerageje ibi tuvuze haruguru byose ntibigire icyo bitanga hari ibindi binyuranye ushobora gukora. Ushobora kubikora mu rugo gusa niba utabimenyereye wakegera umuganga cyangwa farumasiye akagusobanurira.
Kumwina
Nubwo akenshi kwina umwana kera byakoreshwaga bakoresha imiti ya gakondo ariko siyo burya ituma umwana yituma ahubwo ituma umwanda woroha ukabasha gusohoka.
Ushobora gukoresha umupira waganewe kwina abana, cyangwa akandi kantu korohereye Wabasha kwinjiza mu mwoyo w’umwana. Iyo ukoresheje umupira ushobora gushyiramo utuzi dushyushye buhoro ariko dutetse.
Ibinini bya Glycerin bishyirwa mu kibuno
Niba mu byo umwana yituma hari kuzamo amaraso uyu niwo muti mwiza umufasha. Ibi binini biraboneka muri farumasi gusa habaho iby’abato n’abakuru, nujya kubigura uzibuke kuvuga ko ushaka iby’umwana.
Imiti yoroshya umwanda
Imiti ikoreshwa hano nayo ituma umwanda w’umwana woroha bikamufasha kwituma. Urugero twatanga ni microlax y’abana, nayo ikaba inyuzwa mu kibuno. Uko ikoreshwa urabisobanurirwa aho uyiguze.
Iyo ubu buryo bwose ntacyo butanze usabwa kujyana umwana kwa muganga, umuganga w’abana akamusuzuma ikindi cyaba gitera umwana kutituma.
Source : umuti


text:
Kuki utekereza ibibi ku bandi?
“ Urukundo …ntirukora ibiteye isoni, ntirushaka ibyarwo, ntiruhutiraho,ntirutekereza ikibi ku bantu …rubabarirabyose rwizera byose, rwiringira byose, rwihanganira byose”1 Kor 13: 5,7
Aya magambo ndatekereza ko benshi mwayamenye kuko iki gice muri Bibiliya aho Paulo avuga ku rukundo, hazwi na benshi.
Burya mu rugendo dukora nk’abakristo bakora tugerageza gutunganya ingeso zacu hari igihe usanga, tugera aho twiyorohereza ibintu, tugasigara tureba ku kwirinda ibyo twise ibyaha bikomeye gusa, ibindi tukabirengaho, ni ukuvuga ko dushyiraho ibyiciro by’ibyaha.
Paulo rero aratubwira ko ufite rukundo adatekereza ikibi ku bantu, hirya agakomeza avuga ko urukundo rwizera byose.
Ese aya magambo tuyitaho mu mibereho yacu ya buri munsi?
Mu biganiro by’abakristo uwavuga ko ari ibya buri munsi kunegurana mu byongorerano ntiyaba akabije. Urugero nshaka kuvuga ni urureba cyane cyane ku kuvuga ku bandi bakozi b’Imana, baba abo musengana cayngwa se n’abatari abo mu itorero ryawe, cyangwa se kuvuga ku yandi matorero. Usanga abantu biyanduza cyane. Umuntu agira atya yagirwa , cyangwa ( yakwiyita) Pasteri, Bishop, Apotre, abantu bagatangira kuvuga ko yihamagaye, ko ibyo byose ari impamvu zo gushaka ibyubahiro.
Ese kuki utekereza ibibi gusa, ntutekereze ibyiza, ngo wibwire ko yaba ari Imana imuhamagaye, cyangwa se ko atabitewe no gushaka icyubahiro ? Ese imigambi yo mu mutima uyibona ute ko imigambi imenywa n’Imana?”.Nicyo gituma mudakwiriye guca urubanza rw’ikintu cyose igihe cyarwo kitarasohora, kugeza ubwo Umwami wacu azaza agatangaza ibyari byahishwe mu mwijima kandi akagaragaza n’imigambi yo mu mitima…” 1 Kor4: 5 Uko niko Paulo yabwiye ab’I Korinto, ababaza ati Ninde wabagize abacamanza?, avuga ko ibitekerezwa mu mitima , ibigambiriwe(motivations)Imana ku gihe cyayo ariyo izabicira urubanza.
Twari tumenyereye ko abo twita abatizera cyangwa abisi banegura ibyo mu nzu y’Imana, none ubu abakristo banze gusigara inyuma, nibo birirwa basenyana. “…Mbese ntimubaye aba kamere koko ntimugenza nk’abantu?...”1 Kor 3:3, muri iri jambo Paulo yakomeje asobanura impamvu abita aba kamere , kubera kwirema ibice. Reka njye nongereho nti “Ntitubaye aba kamere niba dutekereza ibibi ku bandi, ntitwizere ibyiza?”. Twamenyereye ko “Abisi” aribo bavuga ko abantu bajya mu murimo w’Imana cyangwa bagashinga amatorero, kubera inyungu (business) baba bishakira, none natwe abakristo iyo niyo yabaye imvugo. Ibyo byaha turishyiraho ibyiki?
Iri jambo ryari iryo guhugurana kugira ngo twongere turebe ibyo twibwira mu mitima yacu. Birashoboka ko twaba tutakigendera mu rukundo, cyangwa twararetse urukundo rwa mbere. Dushobora no kuba twararetse, kamere igafata umwanya kurusha Umwuka, kuko Bibiliya itubwira ko urukundo turuhabwa n’Umwuka. Reka Twigenzure.
Adolphe MITALI


text:
Dore ibintu 10 by’ingenzi byatera umusore mukundana kukwimariramo
1.Mwubahe umwereke ko ari umuntu w’igiciro kuri wowe,wirinde kumwereka ko agukundira ko uruta abandi bityo bizatuma akwimariramo kuko burya abahungu bakunda kubahwa cyane. 2.Jya umutungura(surprise)...
Amabanga 10 umugabo akoresha kugirango ageze umugore we ku byishimo bya nyuma mu gihe...
Imiterere y’umubiri w’abagore bose si imwe, ariko mu gihe cy’imibonano mpuzabitsina buri mugore wese aba akeneye igihe gihagije cyo gutegurwa kugirango aze kugira amahirwe...
DORE BIMWE MU BITUMA UMUGORE ARYOHERWA MU GIHE CYO GUTERA AKABARIRO !
Abagore benshi baryoherwa n’ imibonano mpuzabitsina, ariko usanga uburyo bishima atari bumwe. Tugiye kubabwira bimwe mu bituma umugore aryoherwa ndetse bikaba byatuma ahora yishimiye...
Dore ibintu 10 bishobora gutuma umusore abona umukobwa cyangwa umugore akamubenguka ndetse akaba yakwifuzako...
1.IMITERERE Y`UMUGORE CYANGWA UMUKOBWA Aha ni ukuvuga isura ye yo mu maso, uburyo umubiri we uteye ndetse n`ingano ye. Iyi miterere ishobora gutuma umugabo yifuza...
Dore uburyo bwiza bwo gushimisha birenze urugero umukobwa mukundana!
1.Ujye umwereka ko wishimye igihe cyose ukimukubita amaso. Niba wenda mujyiye kubonana kandi mutari kumwe mwereke ko ubyishimiye kandi ubimubwire. Gusa wirinde kubigira nk’umuhango kuko...
Birashize birabaye Knowless Butera na Clement Ishimwe bagiye kurushinga (reba amafoto)
Nyuma y’igihe kinini bivugwa ko Knowless Butera akundana na producer Clemente mwibanga nyamara bombi bakabihakana, birangiye babishyize kumugaragaro aho mw’ijoro ryacyeye Clement yambitse Knowless...
Iyi niyo nkuru yanjye kuva mu ntangiriro njya guca Imyeyo “ Nitwa Iribagiza Honoline”/...
Iribagiza Honoline(Izina ryahinduwe kubw'umutekano we), ubu ni umugore arubatse ndetse abyaye kabiri, Mukiganiro yagiranye n'ibyamamare.com, yatuganirije atubwira uko yaciye imyeyo. Ese ni gute yakoze uwo...
Niba hari umukobwa wakunze ukaba umwifuza mubuzima bwawe bw’urukundo, Dore uburyo wamwitaho ukamutwara umutima
Muri ubu buzima tubamo nta muntu uba wifuza kubaho wenyine. Ubusobanuro abantu bamwe bajya baha ubuzima buvuga ko Kubaho ari ukugira uwo ubereyeho akakubeshaho...
Menya ibintu 10 abagore bakunda cyane ku bagabo babo kurusha ibindi
Abagabo ni ibiremwa byoroshye koko. Iyo umugore ateye amabengeza, kenshi twifuza guhura na we. Iyo bibaye akarusho rero akaba umugore w’igikundiro, ufite ubwenge kandi...
Umugore cyangwa umukobwa ushaka kuba uw’igikundiro dore inzira nziza yacamo
1.Mufate neza mu buryo bwose bugushobokeye 2.Fata umwanya uhagije wo kumuvugisha 3.Musangize amwe mu mabanga y’ubuzima bwawe 4.Niba muri kumwe ukabona asa n’ufite imbeho, igomwe umuhe umupira...


text:
Kuva kera kose wasangaga umugore ushatse ntabyare bahita bamusenda ngo aje guca umuryango niyo ikibazo cyaba atari we kiriho . No muri iki gihe usanga hari imiryango imwe n’imwe itaragize amahirwe yo kubyara ngo babone umwana bitwe abayeyi nk’uko bandi babigeraho.
Bimwe mu bibazo batugaragarije :
Kuguharabika mu gace utuyemo : “Nk’abantu tutigeze tuvugana kuva nagera mu gace nashatsemo usanga aribo bagenda bavuga amateka yanjye ngo ko nakuyemo inda kenshi nibyo bimbujije kubyara abandi ngo ni iby’iwacu binkurikirana n’ibindi.”Umwe mubo twaganiriye niko yavuze.
Kudahabwa agaciro n’abo mu muryango bashatsemo : abo twaganiriye bemeza ko mu miryango bashatsemo bafatwa nabi nko kutagira gahunda z’umuryango bagutoramo cyangwa babikubwira bikaba ari uku kwikiza.
Kubwirwa amagambo akomeretsa : Umugore utarashatse ko tuvuga izina rye yavuze ko ashengurwa no kubwirwa amagambo mabi yo kumuharabika no kuvuga ko ntacyo amaze ashatse yareka akazi, yagize ati”usanga bambwira ngo ubundi se urakora ngo bizaribwe na nde ? Ushatse wakareka rwose ntacyo urwana nacyo”
Kutagira ijambo mu bandi babyeyi : Umwe yagize ati : nk’iyo abandi baganira kubijyanye n’abana bagufata nkaho ntacyo wabungura ku burere bw’abana ku buryo usanga nta jambo ufite muri bo bikakubabaza”.
Abagabo babaca inyuma : Usanga iyo hari ikibazo cyo kutabyara umwe agerageza gushaka uko yabyara umwana hanze ngo amenye neza niba atariwe ufite ikibazo.Umugore twaganiriye yagize ati:umugabo wanjye iyo mubwiye ko kwishora mu ndaya byatuzanira ibyago twembi usanga avuga ngo n’ubundi ibyo dufite si bike ku buryo nta munezero uri mu rugo kuko nziko anca inyuma cyane”
Guhemukirwa n’abaturanyi : Usanga hari ibitwaza ko tutabyaye twabaguriza nk’amafaranga bakayaherena, abandi bakakoneshereza ngo n’ubundi nta mwana ugaburira ku buryo iyo babivuga ubyumva bigusubiza inyuma no kwiyakira ntibikunde kuko udafatwa nk’abandi muri sosiyete.
Uko byagenda kose umuntu ni nk’undi kandi ntawifuza ibibi ahubwo abona biza niyo mpamvu rero ari byiza kwishyira mu mwanya nk’uw’abo bantu batabyaye kugira ngo wumve ko nabo bakeneye ubakomeza aho kubahohotera mu mvugo cyangwa mu bikorwa.
Uko abagore batabyara bahohoterwa
Labels: abagore, uburinganire


text:
“Inyoroshyarugendo sizo zatuma abadakora akazi kabo uko bikwiye bagakora neza†– Makombe Jean Marie Vianney
Umunyamabanga nshingwabikorwa w’intara y’uburasirazuba, Makombe Jean Marie Vianney, asanga kuba hari abakuru b’imidugudu n’abanyamabanganshingwabikorwa b’utugari batuzuza inshingano More...
Muhanga: Muri Gicurasi urubyiruko ruzahabwa ikigo kizarufasha by’umwihariko kwiga kwiteza imbere
Akarere ka Muhanga ku bufatanye na Minisiteri y’Urubyiruko , PMU/Grobal Fund ROUND 7, kagiye gushinga ikigo kizaba kitwa MUHANGA Youth Friendly Centre, kizajya gifasha urubyiruko kwihangira imirimo, imyidagaduro More...


text:
ven.
18
nov.
2011
Godifridi (+1115):
Yavukiye bugufi ya Soissons mu majyaruguru y’ubufaransa .Ku va akiri muto yabaye muri Monasiteri bityo agerageza gukurikiza imibereho y’abamonaki mu kwigomwa ,haba mu bitunga umubiri cyangwa mu mibereho yindi isanzwe. Yifuzaga nawe kuziyegurira Imana akaba umumonaki.
Yujuje imyaka 25,nibwo yahawe ubusaseridoti, nuko hashize iminsi yoherezwa muri monasiteri y’i Nogent-sous-concy.Nyuma y’imyaka 10,yatorewe ubwepisikopi ,ashingwa kuyobora Diyosezi ya Troyes.Muri uwo murimo ukomeye kandi w’icyubahiro yari afite ,ntiyigeze atezuka ku mugambi we wo kwicisha bugufi.
Yigomwaga byinshi haba ku bimutunga cyangwa mu kwitangira abandi akaba kandi yarakundaga cyane abakene .akenshi yabajyanaga ku meza agasangira na bo .kuba yicaranye n’abakene 12 ku meza ngo byamwibutsaga yezu n’Intumwa ze 12 ku meza.Umutima utuje kandi w’ingeso nziza yari afite ntiwamubuzaga na rimwe iyo byabaga ari ngombwa gucyaha bamwe mu basaseridoti be babaga birengagije umurimo bashinzwe ,usibye ko n’abategetsi b’igihugu atatinyaga kubahwitura.Godifridi yitabye Imana tariki 8 Ugushyingo 1115.


text:
lun.
03
oct.
2011
ISOMO RYA MBERE
Igitabo cy’Umuhanuzi Yoweli (Yow 1,13-15 ; 2, 1-2)
1,13Nimukenyere maze muganye, mwe baherezabitambo ! Namwe abashinzwe imirimo yo ku rutambiro, nimuboroge ! Nimurare ijoro mwambaye ibigunira, mwe abashinzwe imirimo y’Imana yanjye. 14Nimwitagatifurishe gusiba kurya, mutangaze iteraniro ritagatifu, mukoranyirize abakuru b’umuryango n’abatuye igihugu bose mu Ngoro y’Uhoraho Imana yanyu, maze mutakambire Uhoraho. 15Yuu ! Mbega umunsi ! Umunsi w’Uhoraho uregereje ! Dore nguyu uje ari kirimbuzi, uturutse kuri Nyir’ububasha. 2,1Nimuvugirize ihembe i Siyoni, muvugirize induru ku musozi mutagatifu ! Abatuye igihugu bose nibakangarane kuko Uhoraho aje, nguyu umunsi we uregereje ! 2Ni umunsi w’umwijima n’icuraburindi, umunsi w’ibicu n’ibihu bibuditse ! Dore ya mbaga y’indatsimburwa kandi itabarika yadutse, uboshye umuseke , umurikiye ku mpinga z’imisozi. Ni inyoko itigeze iboneka na rimwe, nta n’iyindi izaboneka nka yo, kugeza kera cyane mu bisekuruza bizaza.
ZABURI (Zab 9, 2-3, 6.16, 8-9)
Inyik/ Imana igengana isi ubutabera.
Uhoraho, ndagushimira n’umutima wanjye wose,
ndamamaza ibigwi byawe byose.
Umpaye kubyina kubera ibyishimo,
ndaririmba izina ryawe wowe Musumbabyose.
Wakangaye amahanga, urimbura abatakuyoboka,
usibanganya amazina yabo ubudasubirwaho.
Amahanga yaguye mu rwobo yari yacukuye,
amaguru yabo afatirwa mu mutego bari bateze.
Ariko Uhoraho aganje ubuziraherezo,
ashinze intebe ye ngo ace imanza.
Ni we ugengana isi ubutabera,
agacira imanza imiryango ari nta ho abogamiye.
IBANGONDIRIMBO RIBANZIRIZA IVANJILI (Hish 12, 10)
Alleluya Alleluya.
Ngiki igihe cy’ubwami bw’Imana yacu kirageze,
n’ubutegetsi bwa Kristu wayo.
Nihasingizwe uje mu izina rya Nyagasani.
Alleluya.
IVANJILI
+ Luka (Lk 11, 15-26)
Muri icyo gihe, Yezu yari amaze kwirukana roho mbi, maze abantu 15bamwe baravuga bati « Belizebuli, umutware wa roho mbi, ni we yirukanisha roho mbi. » 16Naho abandi bamusaba ikimenyetso kivuye mu ijuru bamwinja. 17Yezu amenya ibyo batekereza, arababwira ati « Ingoma yose yibyayemo amahari irarimbuka, n’amazu yayo yose akagwirirana. 18Niba rero Sekibi yibyayemo amahari ingoma ye izakomera ite, ko muvuga ngo roho mbi nzirukanisha Belizebuli ? 19Niba ari Belizebuli nirukanisha roho mbi, abana banyu bo bazirukanisha nde ? Ni bo rero bazababera abacamanza. 20Ariko rero niba ari urutoki rw’Imana nirukanisha roho mbi, ni uko Ingoma y’lmana yabagezemo. 21Iyo umuntu w’umunyamaboko kandi ufite intwaro arinze urugo rwe, ibye biba amahoro. 22Ariko iyo haje umurusha amaboko akamutsinda, akamwambura intwaro yari yiringiye, amunyaga ibye akabigaba. 23Utari kumwe nanjye aba andwanya ; n’utarunda hamwe nanjye aba anyanyagiza. 24Iyo roho mbi ivuye mu muntu, ibungera ahantu h’agasi ishaka uburuhukiro maze ikabubura. Nuko ikibwira iti “Nsubiye mu nzu yanjye navuyemo.” 25Yahagera igasanga ikubuye, iteguye. 26Nuko ikagenda ikazana roho mbi zindi ndwi ziyitambukije ubugome, zikaza zikahatura. Nuko imimerere ya nyuma y’uwo muntu ikarushaho kuba umwaku. »


text:
Mu gihe hari ibitekerezo bitandukanye ku myambarire y’abakirisitu muri iyi minsi, UBUGINGO. com yagereye umushumba w’ Itorero Carmel Holy Temple, itorero ryabyawe na Minisiteri yitwa “Power of Change Ministries” atubwira ko iki ari ikintu abantu batumvikanaho anatugereranyiriza ibiriho n’ ibyanditswe byera biboneka muri Bibiliya.
Yagize ati “Iki ni ikibazo abantu badakunda guhurizaho,bamwe bati biterwa n’umuco abandi bati imyaka(age) n’ibindi ariko ijambo ry’Imana rigira icyo ribitubwiraho muri rusange kubizera Imana no kubayikorera by’umwihariko” Avuga ko hari kimwe mu bintu azi Imana idakunda, ati “Icyo navuga nuko Imana itemera kwerekana ubwambure ahera hayo waba umuhungu cyangwa umukobwa; muri make ni byiza kwambara ukikwiza”
Yakomeje agereranya imyambarire itandukanye iboneka hirya no hino n’ icyo Bibiliya ibivugaho.Ati “ Pawulo yandikira itorero ry’ i Korinto yabibukije ko ingingo zacu ziteye isoni, ari zo zo kubahwa kurusha izindi. 1 Abakorinto 12:23 “ …kandi izo ku mubiri zizwi ko ari iz’ icyubahiro gike ni zo turushaho kwambika icyubahiro, kandi ingingo zacu ziteye isoni nizo zirushaho gushimwa”
Imana ibwira Mose uko bazajya bambara na yo yababujije kuzajya burira urutambiro kugira ngo hatagira ugaragarizaho ubwambure. Kuva 20:26 “Kandi ntugashyire urwuririro rw’amabuye ku gicaniro cyanjye ngo ucyurire, kugira ngo ubwambure bwawe butakigaragariraho”
Pastor Vincent de Paul avuga ko inzu y’ Imana ikwiye kubahwa bityo ko ntawajya imbere y’umunyacyubahiro yambaye uko yiboneye. Akebura abashobora kwitwaza ko ari uburenganzira bwabo yagize ati “Ikindi n’aho bamwe bavuga ngo ni uburenganzira bwabo, Imana ireba umutima...ariko umudendezo wabo ushobora kubangamira abatarakomera mu byo kwizera, Ijambo riratubwira ngo ugusha umwana muto akwiriye kuzirikwaho urusyo akajugunwa mu Nyanja. Bityo icyabangamira mugenzi wawe cyose urakireka kugira ngo utagibwaho n’urubanza rwo kugusha mweneso – Abaroma 14:21”
Pasitori Nsengimana Vincent de Paul umushumba w’ Itorero Carmel asoza avuga ko uwambara akwiye kujya areba neza niba atanyuranije n’icyo Bibiliya ivuga. Ati “N’ubwo byose tubyemererwa ariko si ko bitugirira umumaro byose. ‘1Abakorinto 10:23 - Nubwo twemererwa byose, ariko ibigira icyo bitumarira si byose. Byose turabyemererwa koko ariko ibitwungura si byose’.”


text:
Apr 28, 2016 Nsengimana Evariste Ubuhamya 0
Mu buhamya bw’abari batuye ku karere ka Nyarugenge mu gihe cya Jenoside yakorewe Abatutsi mu 1994, bavuga ko batazibagirwa umugabo witwa Setiba waje mu mujyi wa Kigali ari umupagasi aturutse mu Majyaruguru hashira igihe gito akaba umupfumu nyuma agahinduka Interahamwe ikomeye kugeza aho ashinzwe imyitwarire yazo muri Kigali Ngali na Kigali y’Umujyi.
Umwe mu barokotse, Musoni Martin mu buhamya yatangiye ku Mugezi wa Nyabarongo aharoshywe Abatutsi bazima n’abishwe muri Jenoside na mbere yayo, yavuze ko Setiba akigera muri Kigali amaze kuba umupfumu yavugaga ko aragurisha inzoka nini yitwa Bukura n’abagabo bitwaga ba Bucyabugwira.
Musoni ahamya ko jenoside yatangiye muri Nyarugenge mu 1990. Ngo muri icyo gihe abahingaga mu nkuka z’umugezi wa Nyabarongo ari zo Mudende, Cyanyirabuki, Cyarumanzi; hari imyaka batigeze bahinga bitewe n’ibyo babonaga mu mazi y’uwo umugezi.
Yasobanuye ko hagati ya 1990 na 1993 ari bwo imirambo y’abana b’abakobwa n’abahungu bambaye imyenda y’ishuri yamanukaga ireremba mu mugezi wa Nyabarongo ishinze imambo z’imigano mu mbavu ivuye mu cyahoze ari Gisenyi aho bari baratangiye kwica Abatutsi babashinja ko bashyigikiye Inkotanyi.
Muri icyo gihe abaturage bo mu misozi y’icyahoze ari Segiteri ya Kigali, Mwendo, Butamwa, Nyarubande n’iya Burema; bangaga gusubira guhinga muri izo nkuka za Nyabarongo bavuga ko batazasubira kuhahinga aho kugira ngo batahane umubyizi bafite ibibazo mu mutima.
Ubwo Setiba yatangiraga gushinga umutwe w’Interahamwe, yatwaye abasore barimo n’abayobozi bayoboraga ayo masegiteri abajyana mu mahugurwa.
Bamaze kuvayo ngo bamwe muri bo batangiye kubwira Abatutsi bari kuzicwa ko ibyo batunze bizaba ibyabo mu gihe gito, kandi ko bari kwiga ukuntu bazabica, bakigarurira ibyabo bisigaye.
Musoni ashimangira ko abajya bavuga ko Jenoside yatewe no guhanurwa kw’indege ya Habyarimana ari bagoreka amateka nkana.
Ati “Jenoside ntiyatewe n’ihanurwa ry’indege ya Habyarimana, ahubwo icyayiteye ni uko yigishijwe Abanyarwanda bakabifata mbere bakabishyira mu murongo mwiza kandi bari babifite mu migambi ni nayo mpamvu mbabwira ibya Nyabarongo.”
Setiba uwo ngo yari afite inkoramutima ye yitwa Candari wari utuye mu Nzove; Musoni ati”Iyo bamaraga kunywa no gusinda bakoraga akantu (baricaga).”
Musoni avuga ko iyo Setiba yavaga mu nama ya MRND yagendaga agahereza ikiganza perezida Habyarimana akamurondorera ibyo azakora n’ibyo azageza ku rubyiruko yari ashinzwe kwigisha iby’ubwicanyi.
Rimwe Setiba avuye muri izo nama yamanutse ku Muhima yashyize akaboko mu mufuka w’ipataro, abo ahuye nabo akababwira ko akaboko ke atazagasuhurisha Abatutsi ahubwo ko azagakuramo umunsi wo kubamara.
Yageze aho ashinga ibiro ku Giti cy’inyoni mu nzu yari yarubatswe n’imwe mu Nterahamwe, iruhande rwayo ahazamura ibendera rirerire rya MRND arahicara aravuga ngo abazajya bamushaka bazajye bamusanga aho. Iby’ubupfumu no gupagasa aba abivuyemo atyo ajya mu byo kwicana.
Ubugome bwa Setiba bugaruka ku ngabo ze zabuzaga abaturage kuvoma amazi ku iriba rya Mwendo nyamara atari ayazo ahubwo yari yarazanywe n’abaturage ubwabo bafatanyije n’abari bafite amikoro kurenza abandi.
Ingabo za Setiba zazindukaga ziruka, zigashyira abaje kuvoma ku murongo zikavuga ko agomba kuvomwa n’Abahutu gusa Abatutsi ntibakoreho bakajya Cyarumanzi, umugezi udatemba wegereye Nyabarongo, kandi mu bazanye ayo mazi harimo n’Abatutsi.
90% by’Abatutsi ba Butamwa na Shyorongi bishwe bajugunywe muri Nyabarongo
Mu buhamya bwa Musoni agaruka ku bwinshi bw’Abatutsi bari baturiye umugezi wa Nyabarongo bishwe bakarohwa barimo n’umukecuru witwaga Madarina.
Ati”Abicanyi basanze Madarina yari yarishwe n’ihwa mu kirenge atabasha kuva aho ari; ariko kuko bari barabwiwe na ba Mugesera ko bagomba kujyana Abatutsi muri Nyabarongo uwo mukecuru baramuhetse bajya kumujugunya muri Nyabarongo.”
Musoni avuga ko iyo yibutse umusozi wa Kigali n’uwa Mwendo uko hasaga mbere ya 1994 wahareba n’iki gihe ahamagarira Abanyarwanda kureba ibibi byabaye bagaharanira ko bitazongera n’ibyiza igihugu kimaze kugeraho bigasigasirwa.
Ati “Niyo mpamvu iyo mbivuga ntajya ndangiza ntavuze ngo ndashimira ingabo zahoze ari iza FPR Inkotanyi ibyo zakoze ni birebire cyane kandi ni byiza.”
Kugeza ubu habarurwa amazina y’Abatutsi 755 ko baroshywe muri uwo mugezi. Umuryango Ibuka usaba abazi abandi batanditse ku rukuta rw’urwibutso rwubatse iruhande rw’uwo mugezi gutera intambwe bagatanga amazina yabo akandikwa mu bibukwa bishwe bakarohwa muri Nyabarongo.
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Nsengimana Thierry w’imyaka 23 yishimira urwego amaze kugeraho kuko atagisabiriza amafaranga yo kwikenuza mu babyeyi, nyuma yo gukura amaboko mu mufuka akihangira umurimo wo gukora radiyo mu tujerekani benshi bakeka ko usuzuguritse.
Uyu musore avuga ko nyuma yo kurangiza amashuri yisumbuye mu mwaka wa 2014 mu ishami ry’ubutabire, abona ko kubona isabune n’ibimutunga bikomereye ahitamo kwihangira umurimo wo gukora amaradiyo.
Ahamya ko asigaranye umubyeyi umwe ari we nyina, ndetse n’abavandimwe be batatu, ariko nta cyamubujije amahoro nko kurangiza amashuri akajya yirirwa yicaye bamugaburira.
Yagize ati “Burya ntihazagire ukubeshya indwara mbi ni ukubura akazi, kuko nta cyo wamara utagira aho ukura ifaranga, nyuma yo kurangiza amashuri yisumbuye muri uyu mujyi wa Musanze, kubona akazi ni ibintu bitoroshye cyane nka njye utari wararangije kaminuza, najyaga gusura bagenzi banjye twarangirije rimwe tukiribera filime, byarangira ngataha ubwo ni ko inzara indya.”
Icyo gihe ni bwo yatangiye gukora akazi k’ubuyedi ariko nabyo asanga bikomeye, ahitamo gutekereza icyo yakora ashoyemo amafaranga make kandi atanagize uwo arushya amusaba inkunga.
Yegereye umugabo bari baturanye wakanikaga amaradiyo yabonaga asarura amafaranga mu bukanishi bwe, amusaba ubufasha nibura akamenya guteranya insinga zitwara amajwi.
Akomeza agira ati “Nicaranye na we umunsi umwe mbona atahanye amafaranga arenga ibihumbi bitanu, na njye nahisemo guhanga agashya, ntangirira ku mafaranga 1000, naguze radiyo yitwa “soniteke” bari barataye, ngura n’akajerekani kavuyemo amavuta ngakoramo radiyo ivuga neza, nkoresheje amabuye bataye, cyangwa batiri ya telephone.
“[…]aya maradiyo yanjye barayakunda kuko atwara ingufu z’umuriro nkeya cyane, kandi avuga cyane. Iyo nyikoze nyigurisha amafaranga 2500, nibura mu kwezi ninjiza amafaranga 60000”.
Nsengiyumva avuga ko kuva mu mwaka wa 2014, atangiye uyu mwuga yihangiye arihira murumuna we amashuri yisumbuye kandi afite umugambi wo kujya muri kaminuza.
Uyu murimo awubangikanya n’ubudozi bw’inkweto, ndetse akanasudira bimwe mu bikoresho, kuri we ngo kuba akorera mu myotsi asudira nta cyo bimutwara ngo n’ubwo hari bagenzi be bamukwena.
Agira inama urubyiruko rwibwira ko gutangira umushinga cyangwa se guhanga umurimo ari ibintu bisaba kuba umuntu afite amafaranga menshi yo gushora, ibi ngo ntabwo ariko Nsengimana abibona ngo kuko ikintu cyose muntu agiye gukora bimusaba gutekereza.
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
Ubuyobozi bw’akarere ka Ngoma butangaza ko kuva gahunda ya Girinka munyarwanda yatangira mu mwaka wa 2006, kugeza ubu inka zimaze korozwa imiryango itishoboye muri aka karere zimaze kurenga 6928. (...)
Abaturage bakora mirimo yo gutunganya imihanda no gucukura imirwanyasuri muri gahunda ya VUP mu murenge wa Kinihira ho mu karere ka Ruhango, baravuga ko bamaze igihe kigera ku mezi ane (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Ibi babiganirijwe mu nama rusange yabaye kuri uyu wa 7 Kamena 2016, basabwa gukora imishinga bakegera ibigo by’imari bikabaha inguzanyo badahangayikishijwe n’aho bakura ingwate kuko ikigega cya BDF kizajya kibishingira.
Hari abafite ubumuga bafite ingeso yo gusabiriza bitwaje ko ntacyo bashoboye gukora. Inama y’Igihugu y’Abafite Ubumuga ntishyigikiye iyo myumvire, ahubwo ibahugura mu myuga itandukanye ngo bagire ubumenyi bw’ibyo bashobora guhangamo umurimo.
Tuyizere Oswald, Umuyobozi mu Nama y’Igihugu y‘Abafite Ubumuga ushinzwe Kubaka Ubushobozi, avuga ko nyuma yo kubaha amahugurwa mu myuga, kuri ubu bari gukangurirwa kwihangira imirimo kdi n’abagisabiriza hariho gahunda yo kubakura mu muhanda.
Ati “Abafite ubumuga barashoboye nk’abandi bantu mu gihe bakuriweho inzitizi. Ubwo rero nitumara kubakuriraho inzitizi zijyanye no kubura igishoro, kubura ingwate cyangwa kubura aho bakorera, tuzabubakamo icyizere ku buryo bazatera imbere nk’abandi bantu bose.”
Tuyizere asaba abantu bafasha abafite ubumuga basabiriza kureka kubaha ibiceri, ahubwo akabahamagarira gushyigikira gahunda zo kubakura mu muri uwo mwuga ugayitse.
Abahagarariye abafite ubumuga mu mirenge y’akarere ka Kamonyi batangaza ko abageze ku rwego rwo kwihangira imirimo ari abagize amahirwe yo kwiga imyuga n’abandi bafite impano, hakaba hakenewe umusanzu wo kwegera abo bakiri mu muhanda basabiriza.
Uwimana Alphonse, Umuhuzabikorwa w’Inama yIigihugu y’Abafite Ubumuga mu Murenge wa Ngamba, ati «Bariya birasaba kwegerwa tukabanza tukabumvisha yuko gusabiriza si umwuga. Buriya wize umwuga gusabiriza biba bicitse kandi gusabiriza ni ugusebya abafite ubumuga.»
Muri 2015, mu Karere ka Kamonyi Inama y’Igihugu y’Abafite Ubumuga yari yahuguye mu myuga abafite ubumuga bagera ku 185, ibafasha no gushinga amakoperative hakurikijwe ibyo bize, ariko gukorera hamwe byarananiranye kuko aya makoperative yagombaga guhuriza hamwe abantu baturuka mu mirenge itatanye.


text:
jeu.
14
oct.
2010
Kuri uyu wa 12.10.2010, Vatikani yatangaje ibaruwa bita motu proprio yitwa UBICUMQUE ET SEMPER (Hose n’igihe cyose). Papa Benedigito wa XVI muri iyo baruwa akaba ashyiraho Akanama ka papa gashinzwe iyogezabutumwa rishya muduce turangwa n’umuco wa gikristu kuva kera ariko hakaba habarizwamo gutwarwa n’isi kuburyo bukabije.
“Kiliziya ifite inshinano zo kwamamaza Ivanjili ya Yezu Kristu hose n’igihe cyose”, aya akaba ari amagambo atangira iyi baruwa. Papa Benedigito akomeza avuga ko Kiliziya irimo guhangana n’ikibazo cyo kubona ko mu bihugu byari byaracengewe n’ubutumwa bw’Ivanjili, hari uguta ukwemera bigenda byiyongera uko imyaka itaha. Hari byinshi byagiye bihindura imyumvire y’abantu, byaba mu rwego rwa siyanse na tekinolojiya, haba no mu mpinduka zikomeye zagiye zigaragara mu bukungu ndetse tutibagiwe n’abantu bagiye bava aho bari batuye bakajya ahandi. Papa akomeza agira ati “niba ibyo byaragiriye akamaro gakomeye inyoko ya muntu, Kiliziya yabibonyemo ibimenyetso bishya by’ukwizera nubwo Kiliziya ihangayikishijwe n’uburyo ibintu bitagatifu bitacyubahwa bigera n’aho abantu batangiye gukerensa imigenzo myiza yarangije kugira umwanya mu bantu kuburyo budasubirwaho nk’ukwemera Imana Umuremyi, Yezu Kristu Umukiza rukumbi, cyangwa se ingingo zijyanye n’imyitwarire myiza ya kimuntu ijyanye n’ukuvuka, urupfu n’ubuzima bwo mu muryango”.
Papa avuga ko amaze kubona ibyo byose kandi bigasesengurwana ubushishozi, ndetse amaze kumva ibyo abahanga muri izo nzego bavuga, yahisemo gushinga Akanama ka Papa gashinzwe gutenza imbere Iyogezabutumwa rishya, kakaba gashinzwe kureba uburyo hatekerezwa ku ngingo z’Iyogezabutumwa rishya, hakagaragazwa uburyo n’ubushobozi bwo kugera kuri iyo ntego. Yavuze kandi muri iyo baruwa ko ako kanama kareba ibice by’isi byonse ibere rya gikristu kuva kera ariko ubu bikaba bifite ibibazo byo kwirekura mu by’isi.
Ako kanama kakazayoborwa na Arkiepiskopi nka Perezida, akazajya afashwa na sokereteri, umusokereteri wungirije n’abandi bakozi.
Twakwibutsa ko Papa yashyizeho Mgr Rino FISICHELLA, akaba ari we uzayobora aka Kanama.